Vreme 709 - Slucaj Jugoremedija: Klasna borba za tudju fabriku -->\n<< VREME | BR 709 | 5. AVGUST 2004.\nSlučaj Jugoremedija >\nKlasna borba za tuđu fabriku\nMinistar privrede i predsednički kandidat Dragan Maršićanin obećao je radnicima Jugoremedije da će oni postati većinski vlasnici. Institucionalno ili vaninstitucionalno. Zbog toga Jugoremedija nije radila dva i po meseca, a vlasnik kompanije tvrdi da je zbog toga imao štetu od oko deset miliona evra\nSTRASTI I PARE: Prizori iz Jugoremedije\nAleksandar Radovanović naporno je radio čitav prošli vikend, takoreći od posla "glavu nije mogao da digne".\nAleksandar Radovanović je generalni direktor Jugoremedije, farmaceutske kompanije iz Zrenjanina.\nJugoremedija ne radi već dva i po meseca.\nDirektor Radovanović prošlog vikenda pravio je plan organizacije – "minimuma procesa proizvodnje".\nOd 11. maja deo radnika okupljenih oko Saveza samostalnih sindikata Jugoremedije drži fabriku pod opsadom i ne dozvoljava ostalim kolegama da rade. Štrajk je, po računicama vlasnika kompanije, napravio štetu od deset miliona evra.\nGeneralni direktor Jugoremedije odavno je priželjkivao da ima posla pa makar dobio i "radni zadatak" od republičke Inspekcije rada da se u roku od dva dana utvrdi minimum procesa rada u vreme generalnog štrajka u Jugoremediji. Inspekcija je istovremeno naložila štrajkačkom odboru da sarađuje sa poslodavcem radi obezbeđivanja tog minimuma i izvršavanja naloga poslodavca.\n"Minimum procesa proizvodnje" je u ovom trenutku maksimalan dobitak za menadžment i naročito za vlasnika Jugoremedije koji strpljivo pokušava da maltene otkad je kupio fabriku, u državi koja se deklariše kao pravna, dokaže i odbrani svoje pravo na privatno vlasništvo.\nČitav radni dan u prošli ponedeljak protekao je u dogovoru menadžmenta fabrike sa predstavnicima dve sindikalne centrale, i ako sve bude ispoštovano kad ovaj broj "Vremena" bude na kioscima (četvrtak), iz Jugoremedije će početi da "cure" tablete raznih vrsta lekova.\nRENDGENSKI SNIMAK: Postprivatizaciona trauma Jugoremedije traje skoro osam meseci i klasična je "slika i prilika" srpske tranzicije. Njena izrazita osobenost je, međutim, u tome što su na jednom mestu, kao u nekoj dobroj drami, okupljeni gotovo svi (teorijski zamišljeni) akteri:\n– novi vlasnik, kome se lepi etiketa "kontroverzni biznismen",\n– sindikat neizlečivo zaražen levičarenjem/samoupravljanjem i neretko sklon "revolucionarnom" nasilju,\n– manjinski akcionari koji bi da preko "veza" u državnom vrhu postanu većinski vlasnici,\n– neodgovorni političari koji su zarad lične promocije spremni da se bez ikakve lične odgovornosti olako igraju tuđom imovinom,\n– sudovi podložni uticaju izvršne vlasti,\n– politički instrumentalizovana policija.\nTa nova srpska drama zvana Jugoremedija stekla je i svetsku reputaciju pošto se često spominje u izveštajima relevantnih međunarodnih finansijskih institucija kao primer nespremnosti Koštuničine vlade da privatizaciju, bez ikakvih revizija (osim gde je evidentno počinjeno krivično delo), dovede do kraja po modelu koji je promovisao i sprovodio Đinđićev ministarski kabinet. Toj reputaciji veoma je doprineo i katastrofalno poraženi kandidat Vlade na predsedničkim izborima Dragan Maršićanin, čija je predizborna kampanja po posledicama koje je proizvela često podsećala na šetnju slona u staklarskoj radnji. Razmere posledica koje je Maršićanin proizveo u slučaju Jugoremedije trenutno se ne mogu precizno izmeriti, mada će ih utvrditi sud, ali su za analitičare te posledice dragocene jer ogoljeno i bez ostatka pokazuju prirodu (nažalost, vladajućeg) rigidnog političkog diskursa koji Maršićanin tako predano zastupa. Priča koja sledi možda će nekoga više podsetiti na staljinska vremena hajke na privatno vlasništvo pomoću falsifikata, podvala, osvete i podmetačina, nego uveriti da živi u Srbiji spremnoj da poštuje svetinju privatnog vlasništva i predanoj da se s tim principom priključi evropskim integracijama. Možda je i tako, a možda se iza ove priče krije poslednji pokušaj srpskog proletarijata da se odupre naletu svetskog (globalnog) kapitala.\nPOČINjE OBRAČUN: Ništa od tako krupnih događaja nije nagoveštavano u septembru 2002. godine, kada je makedonsko preduzeće Jaka 80 iz Radoviša za 959,5 miliona dinara (15,5 miliona evra) na aukciji kupilo 41,93 odsto akcija zrenjaninske Jugoremedije. Istina, mediji su tada kao poslasticu "provalili" vest da je vlasnik firme Jaka 80 kontroverzni niški biznismen Jovica Stefanović Nini, što je trebalo da sugeriše određeni zaključak, ali "kontroverze" nisu dalje istraživane. ("Vreme" se u ovom tekstu takođe neće baviti "likom i delom" Jovice Stefanovića. Ukoliko neko misli da kontroverzni biznismen treba da odgovara za eventualno počinjena krivična dela, neka ga za to goni).\nPrva sledeća finansijska transakcija koja je promenila vlasničku strukturu firme već je bila tema na koju će se u kasnijim razračunavanjima često pozivati protivnici privatizacije Jugoremedije. Naime, početkom 2003. godine Jaka 80 uložila je (kroz konverziju dugova) još 260 miliona dinara u dokapitalizaciju Jugoremedije i tako postala vlasnik 61,02 odsto akcija tog preduzeća. Bio je to razlog da nezadovoljni akcionari pokrenu sudski spor, a Trgovinski sud u Zrenjaninu doneo je rešenje kojim se prihvata konverzija potraživanja makedonskog preduzeća Jaka 80 (u iznosu od 4.761.839 dolara) u vlasnički udeo. Skupština akcionara Jugoremedije prihvatila je odluku Suda 20. maja 2003. godine.\nVeć 27. decembra prošle godine zrenjaninska farmaceutska kompanija bila je ponovo na naslovnim stranama štampe. Tada je oko 200 radnika nezadovoljnih platama i ponuđenim kolektivnim ugovorom započelo štrajk. Štrajk je prekinut kad je rukovodstvo Jugoremedije pristalo da suspendovani kolektivni ugovor ponovo bude usvojen, da masa plata bude povećana 12 odsto i da se ponište odluke o otkazu ugovora o radu sindikalnim aktivistima Vladimiru Pecikozi i Zdravku Deuriću (personama koje će u kasnijem razvoju događaja imati značajnu ulogu).\nZatim se u novoj rundi obračuna sa vlasnikom ponovo obnavlja priča o dokapitalizaciji. Naime, sitni akcionari Jugoremedije podneli su 13. februara 2004. tužbu Trgovinskom sudu u kojoj tvrde da se u dokumentaciji na osnovu kojih je izvršena dokapitalizacija nalaze neistiniti podaci, čime je povređen Zakon o postupku za upis u sudski registar. Trgovinski sud u Zrenjaninu doneo je 26. aprila rešenje kojim je odbacio tužbu kao nedozvoljenu jer prema Zakonu o preduzećima samo akcionari koji imaju minimalno deset odsto akcija u nekom preduzeću mogu da pobijaju odluke akcionarskog društva. (Ovde je važno uočiti detalj u obrazloženju kojim Sud konstatuje da manjinski akcionari imaju ispod deset odsto vlasništva Jugoremedije).\nI pored problema sa štrajkovima dela radnika i nezadovoljstva manjinskih akcionara, Jugoremedija je posle privatizacije beležila uspešne rezultate. Na jednoj od konferencija za novinare, direktor Aleksandar Radovanović izneo je podatke da je kompanija u prvom kvartalu ove godine registrovala 50 novih preparata i da je povećala promet na domaćem tržištu, ali i izvoz. Tako je samo u aprilu zabeležen promet od 152 miliona dinara i izvoz vredan 1,8 miliona dolara. Očekivalo se da će Jugoremedija vrlo brzo registrovati još 12 novih preparata i da će sa oko 11 odsto učešća na srpskom tržištu lekova zauzeti do kraja godine 15 odsto. Bilo je planirano da 11. maja Skupština akcionara podeli vlasnicima kompanije 48 miliona dinara na ime dividendi za prošlu godinu. Jugoremedija je, u međuvremenu, postala i većinski vlasnik zrenjaninske fabrike kozmetike i kućne hemije Luksol, fabrike konditorskih proizvoda Medela iz Vrbasa i veledrogerije Vetfarm.\nULOGA POLITIČARA: Onda se pojavio Dragan Maršićanin. Odnosno, počela je kampanja za predsedničke izbore. Još kao ministar privrede, u jednoj od prvih izjava Maršićanin je najavio da će se preispitati prodaja Jugoremedije. I od tada počinje noćna mora za menadžment i vlasnika kompanije.\nVeć 11. maja članovi Saveza samostalnih sindikata Srbije, nezadovoljni neispunjavanjem dela sporazuma kojim je prekinut prethodni štrajk, započeli su novi generalni štrajk.\nSedam dana kasnije, u utorak 18.maja, predsednički kandidat srpske vlade Dragan Maršićanin izjavio je na predizbornom mitingu u Zrenjaninu da je Agencija za privatizaciju tog dana pokrenula postupak za raskid kupoprodajnog ugovora zrenjaninske Jugoremedije zbog kršenja zakona o postupku privatizacije. Potom stvari dobijaju nezabeleženo ubrzanje, kakvo Vlada Srbije nije pokazala ni u jednom poslu koga se do sada prihvatila.\nDva dana kasnije, 20. maja, reagovalo je Ministarstvo za privredu Srbije i naložilo republičkom Akcijskom fondu da raskine ugovor o prodaji dela preduzeća Jugoremedija makedonskoj firmi Jaka 80.\nU prvom reagovanju direktor Radovanović tvrdio je da Akcijski fond može samo da pokrene sudski postupak, ali ne i da poništi kupoprodajni ugovor. A konsultanat za strana ulaganja Milan Kovačević upozorava da je raskid kuporodajnog ugovora bilo kog privatizovanog preduzeća loš signal za strane investitore. "Kupci svih privatizovanih firmi u kojima se sprovodi kontrola postupka prodaje našli su se u nezavidnoj situaciji jer ne znaju da li da investiraju ono što su planirali. Ako se ponište ugovori, šteta je veća ukoliko su i investicije veće", naveo je Kovačević i ocenio da bi u slučaju Jugoremedije mnogo bolje bilo da se sa kupcem, ukoliko nije ispunio ugovorene obaveze, postigao dogovor da to učini u određenom roku. Raskidom ugovora nanosi se šteta kupcu, ali i preduzeću i svim zaposlenima, upozorio je Milan Kovačević.\nAli, to niko nije hteo da čuje.\nIstog dana (20. maj) direktor Akcijskog fonda Aleksandar Gračanac izjavio je da će odmah biti pokrenut postupak za raskid ugovora o prodaji Jugoremedije makedonskoj firmi Jaka 80. I već sutradan (21. maj) Akcijski fond doneo je rešenje kojim se raskida kupoprodajni ugovor sa makedonskom kompanijom Jaka 80 o prodaji 41,93 odsto akcija Jugoremedije. Akcijski fond raskinuo je i Ugovor o investiconom ulaganju, potpisan 2. oktobra 2002. godine, jer Jaka 80 nije dostavila neophodne bankarske garancije.\n(Kao zgodna ilustracija, ovde se može navesti još jedna činjenica. Naime, rukovodstvo Jugoremedije podelilo je krajem maja novinarima zapisnik Akcijskog fonda koji je u decembru 2003. dostavljen Ministarstvu za privredu i privatizaciju i u kojem piše da su ispunjene sve tačke ugovora o investicionom ulaganju makedonske kompanije Jaka 80. Na osnovu tog zapisnika, Aleksandar Gračanac u januaru 2004. izjavio je da je to najčistija privatizacija u Srbiji. Niko kasnije nije demantovao validnost tog dokumenta.)\nU Zrenjaninu istog dana (20. maj) štrajkači zabranjuju generalnom direktoru Aleksandru Radovanoviću da uđe u kompaniju i, pozivajući se na saopštenje Akcijskog fonda, "zauzimaju" (okupiraju) fabriku, smatrajući da poništenjem privatizacije kontrolni (većinski) paket akcija pripada njima. Tada nastupa predsednik Samostalnog sindikata Jugoremedije Vladimir Pecikoza, rečima: "Fabrika možda nije i zvanično naša, ali želimo da je za svaki slučaj zaštitimo od bilo kakve transakcije ili sličnih dešavanja."\nSindikalni aktivista Vladimir Pecikoza preuzima inicijativu i 24. maja odlazi u posetu Trgovinskom sudu u Zrenjaninu a zatim izjavljuje da će Sud u toku dana od Akcijskog fonda dobiti nalog za raskid kupoprodajnog ugovora. Pecikoza je tom prilikom izrekao antologijsku rečenicu koja je ovde citirana prema izveštaju agencije Beta. Dakle, pažljivo čitajte: "Mišljenje je radnika sasvim jasno da ugovor treba da se raskine, ali da treba samo videti na koji će način to biti urađeno."\nSUDSKE ZAVRZLAME: Dok Pecikoza revolucionarnim ukazima preotima vlasništvo, u Beogradu pravni zastupnik firme Jaka 80 Božo Drašković tvrdi da bi raskid ugovora koštao državu Srbiju više od 40 miliona evra. Naime, Jaka 80 tražila bi da joj iz budžeta Srbije bude isplaćena cena po kojoj je otkupljen državni kapital u Jugoremediji i kamata na tu cenu, zatim nadoknada za izmirene dugove tog preduzeća i sve što je do sada investirano u njega. Odgovarajući na optužbe da Jaka 80 nije dostavila neophodne bankarske garancije, Drašković je rekao: "U maju prošle godine tražili smo od Akcijskog fonda i Agencije za privatizaciju da nas obaveste kome da uplatimo garancije i da nam dostave listu banaka čije su garancije valjane. Do sada nismo dobili nikakav odgovor, tako da su neopravdani razlozi za pokretanje postupka za raskid kupoprodajnog ugovora." (Drašković će početkom juna saopštiti da je šteta koju trpi vlasnik Jugoremedije zbog dvomesečnog štrajka dostigla sumu od deset miliona evra).\nVlasnici i menadžment Jugoremedije idu i dalje tvrdeći da će Jaka 80 podneti krivične prijave protiv bivšeg ministra privrede Dragana Maršićanina, predsednice Saveta za borbu protiv korupcije Verice Barać, zamenika ministra privrede Zore Simović i predstavnice Komisije za hartije od vrednosti Mire Prokopijević, jer su neodgovornim izjavama o postupku privatizacije Jugoremedije naneli štetu kompaniji, i da će Jaka 80 tražiti i nadoknadu štete koja je naneta Jugoremediji. Krivične prijave podnete su 9. juna.\nA 1. juna manjinski akcionari i Samostalni sindikat preneli su težište svoje borbe u Beograd. Na skupu u beogradskom Domu sindikata manjinski akcionari optužuju Trgovinski sud u Zrenjaninu da namerno odugovlači sa odlukom o zahtevu za raskid ugovora o prodaji državnog kapitala u Jugoremediji makedonskoj firmi Jaka 80 i traže od Vlade da uvede privremene mere u Jugoremediju. Predsednik Saveza samostalnih sindikata Srbije Milenko Smiljanić predložio je radnicima Jugoremedije da zahtevaju od države da tu farmaceutsku industriju hitno vrati u stanje pre prodaje državnog udela i omogući uslove za redovnu proizvodnju.\nSva obećanja sindikalnih lidera i državnih funkcionera padaju, međutim, u vodu 25. juna, kad Viši trgovinski sud u Beogradu, po žalbi manjinskih akcionara na odluku zrenjaninskog Trgovinskog suda, donosi rešenje kojim se potvrđuje da je makedonsko preduzeće Jaka 80 na zakonit način izvršilo povećanje svog kapitala (postalo većinski vlasnik) u farmaceutskoj fabrici Jugoremedija i kada 29. juna Republička inspekcija za tržište rada proglašava nezakonitim generalni štrajk u Jugoremediji. Tog 29. juna, v. d. predsednika Trgovinskog suda u Zrenjaninu Gordana Kocić izjavila je da taj sud od Akcijskog fonda još nije dobio prijavu za raskid kupoprodajnog ugovora. Ali, zato je u isto vreme predsednik Udruženja malih akcionara Jugoremedije Zdravko Deurić izjavio "da mu je predsednik Odbora Skupštine Srbije za privatizaciju Milko Štimac obećao da će Ministarstvo pravde hitno proveriti verodostojnost upisa u sudski registar odluke o dokapitalizaciji Jugoremedije". Istog dana mediji su zabeležili da su štrajkači u Jugoremediji ponovo iz fabrike proterali generalnog direktora Aleksandra Radovanovića. (On će 9. jula, posle 50 dana odsustvovanja, rešenjem Opštinskog suda kojim mu se omogućava ostvarivanje prava na rad biti vraćen na svoje radno mesto uz pomoć policije, sudije i sudskog izvršitelja zrenjaninskog Suda.)\nA 12. jula u zrenjaninskom Trgovinskom sudu održano je ročište po tužbi Akcijskog fonda. Po završetku ročišta, sudija Jelica Baković izjavila je da Fond u tužbi traži brisanje upisa izvršene dokapitalizacije, a ne raskidanje kupoprodajnog ugovora iz septembra 2002. godine (kako je, inače, obećavao Dragan Maršićanin).\nI na ovom mestu čitaocima predlažem dodatnu pažnju. Povodom spora koji se vodi u Trgovinskom sudu, predsednik Udruženja malih akcionara Jugoremedije Zdravko Deurić izrekao je rečenicu kojom bi se ponosio svaki rasni staljinista: "Mislim da će postupak ići vrlo brzo jer ne vidim razloga da se procedura odugovlači pošto je Akcijski fond jednostrano raskinuo kupoprodajni ugovor i od Suda traži da tu odluku samo potvrdi."\nKO ĆE TO DA PLATI: U krstašku borbu ("proleteri svih zemalja, ujedinite se") protiv vlasnika Jugoremedije i privatne svojine u Srbiji uopšte, u kojoj učestvuju sindikati i državni funkcioneri, 17. jula priključila se i srpska policija. Tog dana Sekretarijat unutrašnjih poslova u Zrenjaninu podneo je krivične prijave protiv generalnog direktora Jugoremedije Aleksandra Radovanovića i njegovog pomoćnika Zlatka Markovića zbog osnovane sumnje da su zloupotrebili službeni položaj i falsifikovali službene isprave. Radovanović se, na primer, kako pišu zrenjanjinske lokalne novine, optužuje da je makedonskoj kompaniji Jaka 80 pribavio protivpravnu imovinsku korist u iznosu od 7.197.454 dinara, a sumnjiči se i da je u poslovnim knjigama lažirao podatke o dokapitalizaciji Jugoremedije. Pozivajući se na navode iz krivične prijave, "Zrenjaninski dnevnik" navodi da je drugooptuženi Marković prisvojio dnevnice za službena putovanja u inostranstvo u iznosu od 4.095.000 dinara.\nRadovanović i Marković proveli su prošli ponedeljak u fabrici, deleći zadatke radnicima, u skladu sa "minimumom procesa rada". Jugoremedija je, smatra Radovanović, na putu laganog poslovnog oporavka. "Smiriće se strasti, radnici u Srbiji navići će se da imaju gazdu", rekao mi je Radovanović u ponedeljak uveče.\nPitanje je ko će da plati deset miliona evra ako Sud presudi da je Maršićanin zaista napravio toliku štetu vlasniku Jugoremedije?\nPa neće valjda srpski poreski obveznici?\nPolitički uspon bogataša >\nHaško preispitivanje >\nBlaškić i presedan\nBauk inflacije >\nDinar u domaćoj salati\nJubileji - sto godina Belanovice >\nDobar je Voja\nDrugačiji svet u Srbiji\nDejan Kožul, Slobodan Georgijev\nBobi Fišer, azilant >\nKinezi u Srbiji >\nValter brani u Bloku sedamdeset\nMirjana Sretenović, Svetozar Petrović, Katarina Lazić\nKoordinator istraživanja: Filip Švarm


Javni dug Crne Gore na kraju 2017. iznosio 65,1 % BDP-a • SENAT.me\nⓈ > Ekonomija Crna Gora > Javni dug Crne Gore na kraju 2017. iznosio 65,1 % BDP-a\n„Stanje javnog duga na kraju 2017. godine iznosi oko 65, 1 odsto i sačinjavao ga je državni dug koji je iznosio oko 62 odsto i dug lokalne samouprave koji je iznosio oko 3,1 odsto. Neto javni dug na kraju 2017. godine uzimajući u obzir i depozite iznosio je 63, 45 odsto BDP-a. U istom periodu kao što smo naveli državni dug kao što je već rečeno iznosio je oko 62 odsto, dok je državni dug umanjen za depozit iznosio oko 60,3 odsto.“- izjavio je Darmanović.\n„Što se tiče unutrašnjeg duga, unutrašnji dug se povećao za nekih 13 miliona eura, najviše zbog zaduženja za potrebe finansiranja budžeta. U isto vrijeme, garancije su iznosile oko 7,4 odsto BDP-a i one bilježe dalji pad u odnosu na raniji period, što je i politika Vlade da smanjuje izdate garancije, smaim tim i normalno da se smanjuje rizik koji država ima po osnovu ovih aranžmana“ – rekao je Darmanović.\nOznake BDP Crna Gora ekonomija ekonomska politika @me Javni dug krediti Ministarstvo finansija @me Vlada CG


Junker: Veze Kosova i Srbije od fundamentalne važnosti - European Western Balkans\nPRIŠTINA – Predsednik Evropske komisije Žan-Klod Junker pozvao je prištinske vlasti da poboljšaju veze sa Beogradom i da ratifikuju sporazum o demarkaciji sa Crnom Gorom, prenosi Rojters.\nNavodi se da je Junker u sredu u Prištini kazao da su “veze Kosova i Srbije od fundamentalne važnosti” za put ka Evropi.\nJunker je rekao i da je važno da odnosi Beograda i Prištine pocnu da se razvijaju na “novim osnovama” i da je u tom kontekstu važan pravno obavezujući sporazum, prenosi RTS.\n“Važno je da Srbi i kosovski Albanci pronađu pravno obavezujuci sporazum, koji će omoguciti da zajedno dalje napredujete ka Evropi”, rekao je Junker na konferenciji za novinare posle susreta sa predstavnicima privremenih kosovskih institucija.\nJunker je ponovio da strategija o proširenju EU istice važnost reformi koje moraju biti preduzete u regionu i na Kosovu i da te reforme moraju da budu fokusirane na poštovanju vladavine prava, jačanju pravosuda, pravde i na poštovanje osnovnih prava.\nPrema njegovim rečima, od presudne je važnosti da kosovski parlament ubrzo izglasa ratifikaciju demarkacije sa Crnom Gorom i da je to važan korak na putu ka liberalizciji viznog režima.\n“Datum će biti posledica napretka ostvarenog u vezi sa demarkacijom”, poručio je Junker koji je u Prištini boravio sa visokom predstavnicom za spoljnu politiku i bezbednost EU Federikom Mogerini i komesarom za evropsku i susedsku politiku i pregovore o proširenju Johanesom Hanom.\nRTK na srpskom jeziku prenosi da je Junker, u prisustvu Mogerini i Hana, sa predstavnicima kosovske vlade razgovarao i o borbi protiv organizovanog kriminala i korupciji.\nKosovski predsednik Hašim Tači na zajedničkoj konferenciji za medije sa Junkerom izjavio je da “očekuje da EU, odnosno Mogerini preuzme ulogu koju joj sleduje” kako bi dijalog Beograda i Prištine koji se održava u Briselu bio nastavljen “što pre”.\nTači je izneo tvrdnju da su institucije u Prištini “posvećene nastavku ovog dijaloga”, jer je to, kako je rekao, u interesu “dveju zemalja”.\n“Očekujem da EU, odnosno Mogerini preuzme ulogu koju joj sleduje, da ovaj proces počne što pre i da ima podršku EU. Dijalog je jedini put koji vodi naše zemlje napred”, ocenio je Tači na koferenciji za medije sa Junkerom.\nHan je po današnjem dolasku u Prištinu napisao na Tviteru da je potrebno “da ceo region napreduje”.\n“Dobro je biti na Kosovu. Potreba da čitav region napreduje napred na osnovu individualnih zasluga”, naveo je Han na ovoj društvenoj mreži.\nDijalog Beograda i PrištineKosovoSrbijaStrategija proširenjaŽan Klod Junker\nPOLITICO: Srbija ovonedeljni pobednik\nŠib: Nemačka snažno podržava dijalog Beograda i Prištine\nStano: Ono što su Srbija i Kosovo potpisali u Beloj kući izrazi su njihove bilateralne posvećenosti SAD\nEWB 15. 09. 2020. 15. 09. 2020.\nOdržani bilateralni sastanci Beograda i Prištine sa Lajčakom u Briselu


- U ime građana Republike Srbije i svoje ime upućujem najiskrenije čestitke Tomićeviću i Zoriću za osvajanje svetskog zlata u Češkoj - naveo je Vučić u čestitki.\nOn je istakao i da su “svetski šampioni pokazali kako se napornim radom, ličnim odricanjima i ogromnom željom osvaja najviši tron.\n- Nadam se da će i ubuduće postizati ovako izuzetne rezultate - istakao je Vučić.\nI predsednica Vlade Srbije Ana Brnabić čestitala je Tomićeviću i Zoriću osvajanje zlatne medalje, saopštio je njen kabinet.\n- Još jednom ste pokazali da Srbija ima najbolje kajakaše. Radujem se vašoj tituli svetskih prvaka i želim vam da još dugo budete u vrhu ove sportske discipline - navodi se u čestitki premijerke.\nUdovičić je naveo u čestitki da i taj veliki uspeh pokazuje da je Srbija zemlja kajakaških šampiona.\n-Srpska zastava na svetskom tronu - Tomićević i Zorić, dominantno su osvojili svetsko zlato i još jednom pokazali da Srbija jeste zemlja kajakaških šampiona! - naveo je Udovičić, a prenelo je ministarstvo.


Borovčanin je u saopštenju naveo da će nastaviti da „korača svojim putem“ i SPS-u poželeo ono što želi svakoj stranci koja na bilo koji način učestvuje u upravljanju sudbine Srbije, a to je da u svojim redovima pronadju najbolje, najvrednije i najčestitije i da maksimalno iskoriste svoje neiskorišćene potencijale.\nOn je kazao i da je posle sinoćnjeg dnevnika saznao da je Statutarna komisija SPS odlučila da ga isključi iz stranke zbog grubog kršenja Statuta SPS i da se tada podsetio početaka i trajanja sinoć završenog „drugarstva“.\n„Počelo je sa srpskom zastavom koju mi je pred odbranu titule evropskog šampiona uručio Ivica Dačić, a završilo se saopštenjem Statutarne komisije. Taj bokserski meč, kao i svaki prethodni, bio mi je novi ispit hrabrosti kao osobine koju najviše cenim kod ljudi, jer sam kukavice uvek sažaljevao. Sažaljevao sam ih jer ih savlada strah, pa mučenici ne smeju ništa da urade, prestanu da se bore, budu često i podmukli, ne smeju čak ni da se predaju, pa neko drugi za njih baci peškir predaje“, rekao je on.\n„Ipak sam ušao u politiku na Dačićev poziv da se i van ringa borim za Srbiju, sa idealom stvaranja jednakih šansi za svu decu i stvaranja države iz koje mi se sin neće za deset godina seliti trbuhom za kruhom u inostranstvo“, kazao je on.


Devet osobina potrebnih za uspeh – Opustise.rs\nNaslovna / Magazin / Lifestyle / Devet osobina potrebnih za uspeh\n23. aprila 2017. Autor: Mondo\nDžon Rempton, marketing guru koji je proglašen trećim najuticajnijim onlajn guruom na svetu, kaže da je prilagodljivost najvažnija osobina za one koji žele da budu uspešni.\nOn je izdvojio i deset osobina koje pokazuju da je osoba mentalno jaka da ostvari uspeh. Evo koje su to osobine.\nEmocionalno inteligentni ljudi su dobri u prepoznavaju i upravljanju svojim i tuđim emocijama.\nAko niste dovoljno jaki na ovom polju, možete razviti ovu vrstu inteligencije kroz kvalitete poput empatije. Džon savetuje i da se ne trudite da budete perfekcionista.\nMentalno jaki ljudi su sposobni da nađu različita rešenja za izazove pred sobom. Ako se uvek držite iste strategije, uvek ćete dobijati iste rezultate. Da biste nešto uradili bolje, da biste bili uspešniji, morate da se prilagođavate i da nalazite drugačija rešenja.\nUspešni ljudi veruju u sebe, vole izazove, smatraju da sami kroje svoju sudbinu i posvećeni su ostvarivanju svojih ciljeva.\nPoslovni ljudi „gledaju“ u prošlost da bi naučili nešto iz svojih grešaka, ali se ne drže slepo prošlosti. Umesto toga, trude se da idu napred i da ne ponavljaju stare greške.\nKontrolisanje sopstvenog temperamenta je veoma važno u nekim situacijama, a uspešni poslovni ljudi znaju kako da održe „hladnu glavu“. Kada osetite da će vas bes savladati, duboko udahnite i malo se udaljite od problema dok se ne smirite.\nUspešni ljudi nisu stigli dotle tako što su se žalili kako im u životu ne ide. Prirodno je da se povremeno požalite na nešto, ali je veoma važno da energiju usmerite na nalaženje rešenja za problem umesto da mislite negativno.\nOsećaj za hitnost\nUmesto da sede i čekaju da im se nešto samo desi, ovi ljudi su uvek „povezani“ sa svetom oko sebe. Oni prepoznaju prilike, dobre i loše, uočavaju pretnje i imaju osećaj za to koje stvari treba hitno rešiti.\nSve dobre navike ovog sveta dobre su samo ih se dosledno pridržavate. Kao što sportista neće biti uspešan ako ne trenira redovno, tako ni vi nećete uspeti ako se ne držite rasporeda, planova, postavljenih ciljeva.\nČak i kada se suočavaju sa izazovima, uspešni ljudi umeju da cene stvari koje su dobro uradili. I ako posao ili neka poslovna prilika propadnu, treba da budete zahvalni za lekcije koje ste naučili i da ih iskoristite da sledeći put nešto uradite bolje.\n← Prethodna vest Ne farbaju svi jaja: Kako se u Evropi slavi Uskrs\nŠansa, javite se – Nemci traže srpske radnik...\nZa branje jabuka dnevnica 160 evra! Vredi pokušati...\nŠef prodao firmu i radnicima podelio 27 miliona do...\nŽelite posao u „Guglu“? Ovo su najteža...\nPLJUŠTAĆE OTKAZI: Gase se duplirani i zastareli po...\nLEPA BRENA PROGOVORILA O SVOJIM POČECIMA: Hteli su...\nSVAKIH 10 SEKUNDI NEKO UMRE OD ALKOHOLA: 14 zastra...\nHIT oglas: Besplatan stan u Beogradu!...\nPorodila se na poslu pa sakrila bebu u fioku...\nDevojke otkrivaju najperverznije stvari u kojima uživaju\nZaplena droge kod pevačice iz Parova\nZašto je tako teško ostaviti pušenje\nI Ronaldo petljao oko poreza?\nNe upuštajte se u seks u ovih 10 situacija – kajaćete se!\nKako da popravite odnos (ili da odlučite da odete)\nU životu se zaljubljujemo u samo tri osobe – evo koje i zašto!\nIzgled, karakter ili novac? Zbog ovih muških kvaliteta, žene pristaju na vezu i seks\nIspovest žene alergične na spermu: Moj život je živi užas\n(VIDEO) SKIJANJE U GAĆICAMA: Zgodne devojke su se skinule, a onda je nastalo TOTALNO LUDILO\nZbog miraza stvorio lažan identitet i iznajmio 200 svatova: Evo zašto je „pao“\nKo kaže da je lav neustrašiva životinja? Nećete verovati šta ga je uplašilo!\nNeočekivani neprijatelji: Žestoki sukob konja i aligatora (VIDEO)


Odbojkaši Bavaništa na premijeri nove sezone gostuju u Užicu (subota, 15.30h) • Kovinac.rs - nezavisni informativni portal\nOdbojkaši Bavaništa na premijeri nove sezone gostuju u Užicu (subota, 15.30h)\n2. oktobra 2020. 2. oktobra 2020. Nebojša Marinović\nSubotnju premijeru prvo kolo Prve B lige za odbojkaše imaće u Užicu gde će istoimeni domaćin u hali Veliki park ugostiti Bavaniše (15.30h).\n„Užice je trebalo da bude naš sledeći protivnik u prošlom prvenstvu koje je prekinuto zbog virusa korona, tako da se, eto, voljom žreba desilo, da mi praktično nastavljamo tamo gde smo stali. Odlično smo odigrali u pripremnom periodu, atmosfera u ekipi je isto takva, tako da verujem da ćemo protiv svih ekipa lige moći da igramo“, kaže za naš sajt Goran Rakočević strateg tima iz Bavaništa, najbolje seniorske ekipe opštine za 2019. godinu.\nU odnosu na prethodnu sezonu, kako kaže Rakočević, Bavanište ulazi bez sedam igrača. Stefan Vladisavljev se nažalost zbog obaveza na poslu odlučio za igračku penziju, dok se klub zahvalio na saradni gotovo svim igračima sa strane (izuzev Bojoviću i Veličkoviću).\nNova imena u sastavu su Igor Gatalica, 195cm visoki bloker iz Smedereva, rođen 1988. godine i Bojan Licko Marković kojem ovo nije prvi put da nosi dres Bavaništa. Iskusni primač (rođen 1984. godine, visok 177cm) bio je član Bavaništa kada je u sezoni 2004/05. postiglo najveći uspeh u klupskoj istoriji i po prvi put se našlo u Prvoj ligi.\n„Dobili smo mnogo dolaskom Markovića u svakom pogledu – na kvalitetu, iskustvu, savetima koje daje mlađim igračima“, kaže Rakočević i dodaje da će liga i ove godine biti ujednačena, a da je po njegovom mišljenju Banat Vršac prvi favorit za koji je potpisao Terzić iz beogradske Crvene zvezde.\nUz Bavanište i Užice u Prvoj B ligi ove sezone nastupaće još i: Banat (Vršac), Topličanin (Prokuplje), Kosovska Mitrovica, Loznica, futog, Mladenovac, Bečej, Vojvodina 2 (Novi Sad), Toplički vitezovi (Kuršumlija) i Šumadija (Aranđelovac).\n(foto – arhiva, ekipa Bavaništa u sezoni 2018/19).\nSutra startuje Druga srpska liga za košarkaše: Radnički gost Opovu u Kovinu (19h)\n28. jula 2021., 12:19


Australija, ipak, ima lanac tri puta duži od Jeloustona i naučnici su ga nazvali "Kosgrouv trek". Lanac počinje sa praistorijskim vulkanima kao što je Pinakl rok na severu Kvinslenda.\nIpak, ostali delovi lanca su manje očigledni. Centralni deo Novog južnog Velsa i Viktorije imaju tanke slojeve vulkanita, a između njih postoje delovi dugi i do 700 kilometara na kojima nema ni naznaka vulkanske aktivnost.\nNaučnici to objašnjavaju različitim površinama i dramatičnim varijacijama u debljini litosfere. Na severu Kvinslenda litosfera je samo 80 kilometara debljine, zbog čega magma može lako da dospe na površinu.\nVulkanski lanac na istoku Australije\nIpak, dokazi o brzini kojom se zemljotresi šire kroz australijsku koru ukazuju da je na drugim delovima litosfera više od 130 kilometara debljine, čime se onemogućava vulkanska aktivnost.\nStvari se komplikuju na jugu gde je vulkanska aktivnost rezultat oštre granice između debljih i tanjih delova litosfere.\n- Lanac vulkana je toliko dug zato što je Australija kontinent koji se najbrže pomera i putuje ka severu oko sedam centimetara godišnje. Za sada nema poznatih vulkanskih erupcija, niti nikakvih neuobičajenih aktivnosti ispod morskog dna, ali je bilo zemljotresa koje je potrebno dodatno istražiti - navode naučnici.


Beta 10. aprila 2017. 09:35\n„Prvo, za gradjanski deo javnosti bilo je veliko iznenadjenje što je Vučić dobio toliki broj glasova u Sandžaku. Niko od njih nije očekivao takav izborni rezultat, verujući po definiciji da ti glasovi pripadaju nekoj gradjanskoj opciji. Oni su zaboravili da su vlasnici tih glasova zapravo gradjani koji se rukovode i stavovima stranaka koje artikulišu njihov interes“, kazao je Ljajić za Betu.\nLjajić je dodao da je „za lažno gradjanski, a u suštini nacionalistički deo javnosti“, trebalo stvoriti utisak da je Vučić pobedio u prvom krugu zahvaljujući upravo glasovima iz Sandžaka.\n„Na stranu što je matematički to netačno, to je i politički nekorektno i moralno neprihvatljivo, jer bi svaki glas iz bilo kog dela zemlje morao da važi jednako i da se vrednuje jednako. Ovo naravno niko javno nije rekao ali dobar deo ove kampanje jeste i u tome“, rekao je lider SDPS.\nIzborni štab kandidata Saše Jankovića saopštio je ranije da su njihovi kontrolori na 25 mesta utvrdili da je u izbornom materijalu kandidatu Aleksandru Vučiću pripisano mnogo više glasova nego što je bilo listića u kutijama, zbog čega je Republička izborna komisija odlučila da na dva mesta u Novom Pazaru ponovo prebroji listiće. Nakon javnog brojanja utvrdjeno je da je Vučiću pripisano četiri glasa više nego što je dobio na izborima.\n„Sve su to dozvoljena i prihvatljiva i legitimna sredstva u utvrdjivanju izbornih rezultata. I zbog toga se ni jednog trenutka nisam oglašavao ovim povodom, čekajući da institucije, pre svega RIK, utvrde šta je istina, jer je to i naš interes. Medjutim, ne razumem da i posle prebrojavanja glasova, na očigled svih predstavnika stranaka, na očigled javnosti, kada se utvrdila puna istina i sve činjenice, da se iz politakantskih razloga ta istina ne prihvata zato što ne odgovara već izrečenoj i presudjenoj stvari o navodnoj izbornoj kradji“, kazao je on.\n„Da je postojao bilo kakav pravni osnov, navijao sam iz sve snage da se izbori ponište na tim mestima i da se održe ponovo. Jer, rezultati bi bili isti ili čak i gori za one koji su ovu kampanju pokrenuli“, dodao je Ljajić.


Dokumenta na kućnu adresu: Do leta vozačka dozvola putem interneta - Novinari Online\nDokumenta na kućnu adresu: Do leta vozačka dozvola putem interneta\nNajveća investicija je izgradnja novog Data centra u Kragujevcu koji će biti završen početkom 2020. godine, rekao je Jovanović u intervjuu za Magazin Biznis.\nZa godinu i po dana rada Kancelarija je pokrenula pet informacionih sistema koji su pojednostavili procedure i skratili vreme provedeno na šalterima i u brojnim državnim službama.\nVeliki registar eTurista\nJedan od planova Kancelarije je da se napravi i veliki registar eTurista, gde bi i veliki hoteli i privatnici, naročito u seoskom turizmu, evidentirali svoje smeštajne kapacitete i prijavljivali goste.\nDrugi je centralni registar stanovništva gde bi na jedan klik imali osnovne podatke o svakom građaninu, ali i omogućili građanima da mogu da vide kada je neko od državnih službenika pristupao njihovim podacima.\nDokumenta na kućnu adresu\n“Verujemo da će do leta biti moguće da zatražite zamenu vozačke dozvole putem interneta i da vam nova stigne poštom na kućnu adresu. Posle toga ćemo pristupiti pasošima i ličnim kartama koje su mnogo teže, jer MUP traži još jedan otisak prsta prilikom preuzimanja ovih dokumenata.”, objašnjava Mihailo Jovanović.\nPrethodni tekstVeče operskih arija u Nišu: Premijerni koncert Niškog simfonijskog orkestra\nSledeći tekstPrvi poziv sa mobilnog telefona obavljen pre 46 godina


Predsednik Donald Tramp u Ovalnoj kancelariji Bele kuće (Foto: AP/Pablo Martinez Monsivais)\nPredsednik SAD Donald Tramp upozorio je da Saudijsku Arabiju očekuje "oštra kazna" ukoliko se utvrdi da je saudijski novinar Džamal Kašogi ubijen unutar saudijskog konzulata u Istanbulu, u Turskoj.\nU odlomcima intervjua, koji je dao za emisiju "60 minuta" TV mreže "Si Bi Es" (CBS), objavljenim u subotu, Tramp kaže: "Istražićemo ceo slučaj i biće oštrih kazni".\nTramp je rekao da "niko još ne zna, ali da ćemo verovatno moći da otkrijemo" ukoliko je saudijski prestolonaslednik Mohamed bin Salman naredio Kašogijevo ubistvo. Tramp je doda da će SAD "biti veoma uznemirene i ljute ukoliko se ispostavi da je to slučaj".\nTramp, koji se često hvali svojim poslovnim vezama sa kraljevstvom, nagovestio je tokom intervjua, koji će CBS emitovati u nedelju, da obustava prodaje američkog oružja Saudijskoj Arabiji neće doći u obzir, rekavši:\n"Ne želim da nanesem štetu poslovima".\nA kako prenose mediji, Džamal Kašogi možda je snimio svoju smrt Epl satom, koji je nosio na ruci.\nSnimak sa ulične kamere do kojeg je došao turski dnevnik "Hurijet" i objavio 9. oktobra, na kojem se navodno vidi Džamal Kašogi kako ulazi u konzulat u Istanbulu.


Za vikend osam saobraćajnih nesreća - Dnevnik Juga\nPočetna / HRONIKA / Za vikend osam saobraćajnih nesreća\nZa vikend osam saobraćajnih nesreća\nIna Dendić 05/08/2019\tHRONIKA, Vranje Ostavi komentar\nNa području Policijske uprave u Vranju, od 2. do 4. avgusta ove godine, registrovano je osam saobraćajnih nezgoda. Jedna osoba je zadobila teške telesne povrede, a jedna lake. Zbog upravljanja vozilom pod dejstvom alkohola zadržana je jedna osoba.\nRegistrovano je pet prekršaja iz oblasti Zakona o javnom redu i miru- dva prekršaja nepristojno, drsko i bezobzirno ponašanje i po jedan učestvovanje u tuči, izazivanje tuče i vršenje nasilja.\nPrethodni „STRUKA SA JUGA“ ISPUNILA ZADATAK – Jug se ponosi Miljanom i Anjom\nSledeći Leskovčanka Marija Papović osvojila titulu prvakinje Srbije na 3000 metara sportskog hodanja


"DANI ISTOČNOG SARAJEVA" Ćosić najavio bratimljenje sa Nišom i Novim Sadom - Srpskainfo\n– U tom dijelu ispunjavamo u potpunosti misiju jer imamo goste sa sjevera i juga Srbije sa kojima ćemo se bratimiti – rekao je Ćosić na konferenciji za novinare nakon susreta sa gostima iz Srbije i Crne Gore u okviru manifestacije “Dani Istočnog Sarajeva” povodom slave grada – Svetog sveštenomučenika Petra Dabrobosanskog.\nNajmlađi pacijent na respiratoru u novosadskoj kovid bolnici IMA SAMO 22 GODINE\n– Vezuju nas mnoge stvari sa Nišom, poput doktora Miodraga Lazića, a naravno tu su i Plužine sa kojima imamo dugogodišnju saradnju koju ovih dana dalje jačamo. Zovemo prijatelje da dođu, da ostvarimo saradnju u kulturnom, privrednom, sportskom i nevladinom segmentu, saradnju gradskih uprava i javnih institucija. To što smo jedan narod nam jako pomaže, ali smo snažniji kada sarađujemo – rekao je Ćosić.\nGradovi bratimljenjeIstočno SarajevoLjubiša ĆosićnišNovi Sad


Održan drugi B turnir – PA 2012\nFormirane B Rang-liste u parskim konkurencijama\nUčesnici Drugog B turnira u Pančevu\nU organizaciji Badminton kluba "Dinamo" iz Pančeva, pod pokroviteljstvom Ministarstva omladine i sporta Republike Srbije, Badminton saveza Srbije i grada Pančeva, uz podršku Sportskog saveza Pančeva i kompanije "Beosport", u nedelju 22. aprila u Hali "Strelište" u Pančevu je održan "Drugi B turnir – PA 2012".\nNa dobro organizovanom takmičenju, koje se nalazi u zvaničnom kalendaru Badminton saveza Srbije, učešće je uzelo preko 50 badmintonaca iz Beograda, Novog Sada, Vršca, Zrenjanina, Latkovića, Kovina i Pančeva. U najvećem sportskom objektu grada Pančeva, takmičari su se nadmetali u konkurencijama muških, ženskih i mešovitih parova.\nNajuspešniji su bili: 1. Zoran Stepanović / Bo Koch (BK Clear), 2. Darko Carić / Ranko Balog (Zrenjanin), 3. Aleksandar Pavlović / Stefan Lazin (BK Beograd), Bojan Bojanić / Petar Đurić (Zrenjanin) – konkurencija muških parova, 1. Andona Milovanović / Lena Janić (BK Clear), 2. Marija Mirjanić / Tijana Manić (BK Clear), 3. Jovanka Mihajlović / Tamara Nemet (BK Beograd / BK Dinamo), Milica Uskoković / Sofija Karanović (BK Pančevo) – konkurencija ženskih parova, 1. Bo Koch / Andona Milovanović (BK Clear), 2. Stefan Lazin / Jovanka Mihajlović (BK Beograd), 3. Ivan Kovačević / Milica Uskoković (BK Pančevo), Andrija Doder / Nevena Stojilković (BK Beograd) – konkurencija mešovitih parova.\nNajprijatnije iznenađenje priredili su takmičari iz Zrenjanina, jednog od najmlađih badminton centara, osvojivši srebrnu i bronzanu medalju u konkurenciji muških parova.\nNakon održanog takmičenja formirane su prve B rang liste Badminton saveza Srbije u parskim konkurencijama.


Osude u Beogradu, podrška u Prištini\nIva MARTINOVIC, Gëzim BAXHAKU\nReagujući na izjavu zvaničnika SAD-a, premijer Srbije, Vojislav Koštunica, je u saopštenju naveo da izjava Kurta Vokera ugrožava suverenitet Srbije i da je vlada Srbije na to upozorila i Savet bezbednosti UN-a. Vlada Srbije očekuje da će Savet bezbednosti, saglasno ovlašćenjima, preduzeti odgovarajuće mere da suverenitet i teritorijalni integritet Srbije zaštiti od politike sile SAD-a, kao i da će obezbediti poštovanje Rezolucije 1244, navodi se u saopštenju srpskog premijera.\nI šef Koordinacionog centra za Kosovo, Vuko Antonijević, osudio je izjavu američkog zvaničnika:\n"Mislim da je to loša poruka, pre svega Albancima. Umesto da im Amerika, koja ima najveći uticaj na Albance, kaže da se uzdrže, ona ih čak i podržava. Mislim da to nije primereno jednoj sili i zemlji poput Amerike. Ne razumem kakve to obaveze oni imaju prema kosovskim Albancima?!"\nPovodom izjave Kurta Voker oglasila se i stranka predsednika Srbije, Borisa Tadića. Demokratska stranka se oštro protivi izjavama o jednostranom priznavanju nezavisnosti Kosova, rekla je portparolka DS-a, Jelena Marković, ocenivši da one podstiču ekstremizam i obesmišljavaju napore pregovaračkih strana.\nKosovo pozdravlja izjavu američkog zvaničnika\nPredsednik Kosova Fatmir Sejdiu je izjavio da Kosovo u procesu rešenja statusa usko sarađuje sa Sjedinjenim Američkim Državama i Evropskom unijom:\n«Mi smo u uskom partnerstvu i bliskoj saradnji sa SAD i EU i naš hod (u procesu statusa) će biti koordinisan, jer imamo zajednički cilj - perspektivu Kosova i njenih građana. SAD su, ne jednom i na najvišem držvanom nivou, rekli da snažno podržavaju nezavisnost Kosova.”\nSejdiu je rekao da će Kosovo u procesu statusa iskoristiti i vreme dodatnih pregovora i da će biti maksimalno konstruktivni u ostvarivanju projekta o nezavisnoj i suverenoj državi Kosovo, ali i o budućim konstruktivnim međudržavnim odnosima sa Srbijom i svim susedima.\nPortparol premijera Kosova Avni Arifi ističe da Vlada pozdravlja izjavu visokog zvaničnika SAD i kaže da to nije prva niti jedina izjava da se SAD podržavaju nezavisnost Kosova:\n“Mi pozdravljamo podršku aktivnostima koje onemogućavaju beskrajno vođenje pregovora. Ovo verujem nije prvi ovakav stav američke vlade. Znamo da je i predsednik SAD Džordž Buš jasno stavio do znanja da pregovori o Kosovu ne mogu da budu beskrajni i ovo vidimo i kao način završetka procesa utvrđivanja statusa Kosova.”\nArifi je rekao da je kosovska strana ušla u dodatni proces pregovora od 120 dana, ubeđena da će se na kraju procesa doneti jednistvena odluka o nezavisnosti Kosova:\n“Jasno je da ne može biti beskrajnih pregovora za nešto o čemu je vrlo teško pronaći rešenje konsenzusom između Prištine i Beograda, tako da se posle 120 dana trebaju pronaći modaliteti priznavanja nezavisnosti Kosova.”\nPotpredsednik opozicione Demokratske partije Kosova Hajredin Kući kaže kako je podrška od strane SAD bila odlučujuća za Kosovo i njene građane, kako u prošlosti takođe i sada:\n«Ta podrška je i ovih dana glavni optimizam građana Kosova. Mi verujemo u ovu podršku i svi naši postupci koje ćemo preduzeti biće koordinisani kako danas takođe i u budućnosti.»


Bradara: Budžet prepoznaje finansiranje potreba na nivou države – Prva.ba\nBradara: Budžet prepoznaje finansiranje potreba na nivou države\nDelegatkinja u Domu naroda Parlamentarne skupštine Bosne i Hercegovine Lidija Bradara izrazila je zadovoljstvo da je usvojen budžet za 2020. godinu navodeći da on prepoznaje finansiranje potreba koje se nalaze na nivou države.\n– Nažalost proračun BiH, odnosno Zakon o finansiranju institucija BiH, je jako mali u odnosu na, recimo, Federalni koji je preko pet milijardi maraka – kazala je Bradara novinarima nakon sjednice Doma naroda.\n– BiH nije u kandidatskom statusu za EU, a mogli bi sudjelovati i povlačiti sredstva. Trebamo sve učiniti kako bi nam ta sredstva bila dostupna – rekla je Bradara.\nUNDP pomaže BiH u oporavku od posljedica izazvanih koronavirusom


Tri DRŽAVNE firme napravile "rupu" od preko MILIJARDU EVRA za godinu dana! - intervju.rs\nNajveće nepravilnosti u javnim nabavkama u 2020. godini utvrđene su kod Javnog preduzeća Putevi Srbije, JP Elektroprivrede Srbije i Društva za upravljanje železničkom infrastrukturom Infrastruktura železnice Srbije, rečeno je u Državnoj revizorskoj instituciji. „Kod ova tri preduzeća utvrđene su nepravilnosti u iznosu od 125,61 milijardi dinara, što iznosi oko 97 odsto od ukupno utvrđenih nepravilnosti u javnim nabavkama u 2020. godini“, ističu u DRI.\nNepravilnosti u javnim nabavkama su velike i samo tokom prošle godine utvrđene su u iznosu od 129 milijardi dinara, stoji u Izveštaju o radu Državne revizorske institucije za 2020. Predstavljajući izveštaj u parlamentu predsednik DRI Duško Pejović naveo je da se „čak 97 odsto nepravilnosti u javnim nabavkama odnosi na tri subjekta revizije“. To su upravo ova tri državna preduzeća – Putevi Srbije, EPS i Infrastruktura železnice Srbije, gde su utvrđene nepravilnosti – premašile milijardu evra.\n„Najveći iznosi nepravilnosti kod ovih subjekata imaju sledeće vrednosti: Javno preduzeće Putevi Srbije nije sprovelo postupke javnih nabavki, a da pri tom nisu postojali razlozi za izuzeće od primene Zakona o javnim nabavkama. JP Elektroprivreda Srbije donelo je odluke o dodeli ugovora i zaključilo ugovore o javnim nabavkama sa ponuđačima čije ponude su sadržale bitan nedostatak, zbog koga su iste morale biti odbijene kao neprihvatljive i vršilo izmene bitnih elemenata ugovora pri čemu za navedene izmene nisu bili ispunjeni uslovi“, navodi DRI.\nInfrastruktura železnice Srbije, pak, u postupku revizije – „nije dokumentovala da su procenjene vrednosti javnih nabavki, zasnovane na sprovedenom ispitivanju, istraživanju tržišta predmeta javne nabavke koje uključuju proveru cene, kvaliteta, perioda garancije, održavanja i sl, kao i provere da je procenjena vrednost validna u vreme pokretanja postupka javne nabavke“.\nŠta je greška, a šta nepravilnost\nDržavna revizorska institucija je u revizijama finansijskih izveštaja u 2020. godini utvrdila greške u iznosu od 376 milijardi dinara, a u revizijama pravilnosti poslovanja utvrdila nepravilnosti u iznosu od 130 milijardi dinara.\nGreške se, pojašnjava DRI u odgovoru za naš portal, odnose na pogrešna iskazivanja u finansijskim izveštajima.\n„U revizijama finansijskih izveštaja revidiramo materijalno značajna pogrešna iskazivanja. U svakom izveštaju o reviziji finansijskih izveštaja navodimo, u skladu sa standardima revizije – ‘Naš cilj je sticanje uveravanja u razumnoj meri o tome da finansijski izveštaji, uzeti u celini, ne sadrže materijalno značajne pogrešne iskaze, nastale usled kriminalne radnje ili greške i izdavanje izveštaja o reviziji koji sadrži naše mišljenje’. Na osnovu toga izražavamo ocenu datih iskaza u finansijskim izveštajima i revizorska ocena može biti: pozitivna, sa rezervom, negativna ili uzdržavanje od davanja ocene“, objašnjava DRI.\nGreške u revidiranim finansijskim izveštajima u 2020. godini su utvrđene u sledećim oblastima: stavke u bilansu stanja (nefinansijska i finansijska imovina, obaveze, i kapital), rashodi i izdaci, prihodi i primanja, rezultat poslovanja i ostalo.\n„Nepravilnost je termin koji koristimo u revizijama pravilnosti poslovanja i prema Zakonu o Državnoj revizorskoj instituciji, nepravilnost u poslovanju označava neusklađenost poslovanja sa propisima ili usmerenjima, koje je dužan da uvažava subjekt revizije u svome delovanju. Uglavnom se odnosi na nepravilnosti u postupcima javnih nabavki, obračuna plata ili zarada, preuzimanje obaveza iznad donesene aproprijacije, kod dodele subvencija, dotacija, i drugih obračuna i isplata“, objašnjavaju u DRI.\nOsam krivičnih prijava za trošenje iznad propisanog\nDRI je, kako se navodi u Izveštaju o radu Državne revizorske institucije za 2020, podnela osam krivičnih prijava protiv osam osoba, ali je „podneto i 11 informacija nadležnim tužilaštvima na dalje postupanje i ispitivanje da li u radnjama odgovornih lica postoje elementi protivpravnih radnji koje imaju obeležja krivičnog dela“.\n„Krivične prijave su podnete za nenamensko korišćenje budžetskih sredstava po osnovu člana 362a Krivičnog zakonika, protiv odgovornih lica“, ističu u DRI.\nInače, ovaj član Krivičnog zakonika, odnosi se na potrošnju veću od milion dinara u odnosu na propisanu.\n„Odgovorno lice korisnika budžetskih sredstava ili odgovorno lice u organizaciji obaveznog socijalnog osiguranja, koje stvori obaveze ili na teret računa budžeta odobri plaćanje rashoda i izdataka preko iznosa od milion dinara u odnosu na iznos utvrđen budžetom, finansijskim planom ili aktom Vlade kojim se utvrđuje iznos sredstava pozajmice, kazniće se novčanom kaznom ili zatvorom do jedne godine“, stoji u ovom članu Krivičnog zakonika.\nKada je reč 11 informacija koje je DRI poslala tužilaštvima: pet se odnosi na nepravilnosti u javnim nabavkama, dve su, kako ističu u DRI, vezane za preuzimanje obaveza iznad odobrenih aproprijacija.\n„Jedna se odnosi na knjiženja faktura bez verodostojne dokumentacije, jedna na nepravilnosti u javnim nabavkama i isplate naknada fizičkim licima, jedna se odnosi na izvršavanje rashoda i preuzimanje obaveza na teret sredstava koja su trebala biti raspodeljena mesnim zajednicama i jedna se odnosi na utvrđene nepravilnosti u postupku pribavljanja i raspolaganja zemljištem u državnoj svojini koje je subjekt revizije dobio na besplatno korišćenje“, potvrdili su u DRI.


petak, 16 jun 2017 17:12\nFakultet fizičkog vaspitanja i sporta Univerziteta u Istočnom Sarajevu promovisao je danas 33 diplomirana profesora fizičkog vaspitanja, 10 diplomiranih trenera određene grane sporta i osam mastera i magistara.\nDekan Fakulteta fizičkog vaspitanja i sporta prof.dr Borislav Cicović rekao je novinarima da ovaj fakultet ide uzlaznom putanjom i da svake godine teže ka većem i boljem.\nOn je istakao da ove godine imaju u planu i radiće na tome, da se prostorije fakulteta, koji se trenutno nalazi u mjestu Stambulčić, deset kilometara udaljen od centra Pala, presele u nekadašnji studentski dom na Koranu.\n"Mišljenja smo da bi to bilo dobro za naš fakultet, ali i za opštinu Pale i grad Istočno Sarajevo, jer bi tu osposobili bazen koji bi mogli svi da koriste, ne samo studenti", rekao je Cicović.\nCicović je dodao da imaju u planu uspostaviti zvaničnu saradnju sa jednim univerzitetom iz Šangaja, u smislu razmjene studenata i drugih aktivnosti.\n"Imamo sopstveni kadar, svi zaposleni su iz Istočnog Sarajeva i nadamo se ćemo u budućnosti imati sluha kod predstavnika vlasti iz opštine i Vlade Republike Srpske", naveo je on.\nDiplomirani profesor fizičkog vaspitanja i sporta Dimitrije Mrkajić rekao je novinarima da svoje studiranje ocjenjuje kao odlično i da mu je to dobra životna škola, u suštini.\nMrkajić je dodao da mu je najbitnije da u budućem periodu pronađe zaposlenje.\nViše iz ove kategorije « Nina Brčkalo učenik generacije u SŠC "Pale" Od učenika i roditelja traže mišljenje o kineskom jeziku »


Odmaralište iz Grčke nudi spektakularni virtuelni wellness odmor - Lux Life luksuzni portal\nDok su naređenja vezana naš ostanak kod kuće i socijalno distanciranje i dalje na snazi u većem delu sveta, brojni ljudi se bore sa anksioznošću, stresom i depresijom. Kako bi nam pomogli u borbi sa mentalnim i duhovnim izazovima karantina, Euphoria Retreat odmaralište na Peloponezu, lansira svoju petonedeljnu virtuelnu wellness seriju. Nazvana Euphoria Healing Journey Through the 5 Elements, ovaj program koji je dostupan svima, sastoji se od sesija koje se održavaju dva puta nedeljno, a koje će voditi Marina Efraimoglou, osnivač Euphoria odmarališta svetske klase i Mari Vandorou, duhovni mentor odmarališta. Svaka sesija započeće diskusijom o energiji i karakteristikama jednog od pet elemenata – vode, vazduha, vatre, zemlje i metala, dok će se završiti meditacijom.\nSesije će se održavati utorkom i petkom, pri čemu će one rezervisane za utorak biti posvećene fizičkim aspektima elementa nedelje, diskutovanju u odgovarajućim organima, meridijanima i akupunkturnim tačkama, da bi se potom završio meditacijom koja je zasnovana na taoističkim principima, koji za cilj imaju detoksikaciju organa, balansiranje energije, povećanje vitalnosti i osnaživanje imunog sistema. Tokom sesija koje će se održavati petkom, učesnici će raditi na emotivnim i duševnim aspektima elementa nedelje, sa meditacijom koja će im pomoći da otvore svoje energetske staze. Učenici se mogu priključiti jednoj ili obema nedeljnim sesijama.\nVirtuelno wellness odmaralište bazirano je na istim metodama, koje se zovu Euphoria Methodos, a koje se koriste na ovom veličanstvenom posedu. “Želeli smo da kreiramo kvalitete koje Euphoria nudi obezbeđujući alate i vođenje, koje nudimo i u našim odmaralištima”, izjavila je Efraimoglou, dodajući da je online program kreiran tako da blisko prati ono što se inače odvija u njihovom odmaralištu, nazvano Emotional & Physical Transformation.\nEuphoria Methodos pronalazi svoje korene u grčkoj filozofiji i mitologiji, a u razumevanju da su svi aspekti postojanja čoveka – fizički, emotivni i duševni, povezani na holistički način. Ovaj spa centar zvanično je otvoren u julu 2018.godine, a od tada je postao omiljen brojnim ljudima zbog svog opsežnog pristupa wellnessu, koji kombinuje helenističke filozofije i tradicionalnu kinesku medicinu. Efraimoglou osmislila je viziju za ovo odmaralište nakon što je i sama išla putanjom ličnog unutarnjeg razvoja, koja ju je vodila pre čitavog sveta, gde je imala priliku da se upozna sa najboljim isceliteljima i spiritualistima.


M.I.M. , The Hill\nAmerički predsednik Donald Tramp poverio se republikancima u Kongresu, navodeći da je zabrinut zbog posledica koje će proces impičmenta imati na njegovo nasleđe. Neimenovani izvor izjavio je da je Tramp rekao da je impičment “loša stvar da je imate u svom rezimeu”, preneo je “Hil”.\n- Ali to će Kevina načiniti predsednikom Predstavničkog doma – dodao je Tramp, odnoseći se na vođu manjine u donjem domu Kongresa Kevina Mekartija.\nBela kuća još nije komentarisala ove navode. Demokrate iz Predstavničkog doma pokrenule su proces impičmenta pre dve nedelje, kad je otkriveno da je Tramp u telefonskom razgovoru 25. jula pritiskao ukrajinskog predsednika Volodomira Zelenskog da istraži poslovanje Džoa i njegovog sina Hantera Bajdena u Ukrajini. Predsednik i njegovi saveznici nazvali su čitavu istragu “prevarom”.


Košarac: “Turski tok“ bi za BiH značio energetsku sigurnost i razvojni potencijal – Top Portal\nsubota 04 jula 2020 / 2:49\nMinistar vanjske trgovine i ekonomskih odnosa BiH Staša Košarac izjavio je u razgovoru za Fenu da je od izuzetnog značaja pokretanje pitanja uključenja BiH u projekt plinovoda “Turski tok“.\nIstakao je da bi izgradnja kraka tog plinovoda kroz Republiku Srpsku i dalje ka Federaciji BiH osigurala novu rutu snabdijevanja prirodnim plinom BiH, što u praksi znači veću energetsku sigurnost, ali i ekonomske i razvojne potencijale.\n– Stoga plinofikaciju Republike Srpske i Federacije BiH, dakle cijele zemlje, posmatram kao važan projekt koji će omogućiti razvoj ekonomije. Da budem precizan, plin ima relativno nisku cijenu, a karakterizira ga i jednostavan način korištenja, kako u domaćinstvima tako i u privredi. Jeftiniji energent znači jeftiniji proces proizvodnje, pa i niže cijene finalnih proizvoda u privredi – rekao je Košarac.\n– Ovo posebno ističem jer svake zime problem zagađenja zraka eskalira u pojedinim gradovima u BiH, posebno Sarajevu, Tuzli i Zenici, a često i u Banjoj Luci. Zato ne smijemo zaboraviti ni ekološki aspekt ovog projekta. Moje stav je da o izgradnji plinovoda treba da odluče ekonomski interesi i da ovo pitanje ne smije biti predmet politizacije. Kako sam prethodno naveo, priključenje na “Turski tok“ može biti korisno za oba entiteta s ekonomskog i ekološkog aspekta – kazao je Košarac.\nPodsjetio je da je prošle sedmice premijer Republike Srpske Radovan Višković označio plinofikaciju kao jedan od najvećih infrastrukturnih projekata RS u posljednjim decenijama, kao i da su član Predsjedništva BiH Milorad Dodik i predsjednica RS Željka Cvijanović razgovarali s ruskim i turskim zvaničnicima o mogućnostima priključenja na plinovod “Turski tok“.\n– Iskreno se nadam da će i drugi nivoi vlasti u BiH uvidjeti prednost osiguranja novog izvora plina, kao i potrebu nastavka plinofikacije područja širom zemlje. Kao što je to slučaj u svim segmentima, u BiH je neophodan konsenzus kako bi bio realiziran konačni cilj, odnosno kako bi plin došao do potrošača – naveo je Košarac.\nDodao je da je jednako tako važno reći da ne postoji niti jedan razlog da jedan entitet sprečava drugi entitet u realizaciji projekata, kao i u razvoju plinske mreže.\n– Vjerujem u opredjeljenje predsjedavajućeg Zorana Tegeltije da ovaj saziv Vijeća ministara BiH promijeni praksu usporavanja donošenja odluka potrebnih na nivou institucija BiH. S pozicije resornog ministra naglasit ću da ćemo u Ministarstvu vanjske trgovine i ekonomskih odnosa BiH uložiti dodatne napore da, u skladu s ustavnim i zakonskim nadležnostima, koordiniramo aktivnosti između RS i FBiH po pitanju osiguranja novih ruta snabdijevanja plinom – potcrtao je Košarac.\n“Turski tok“ je megaprojekt koji čine dva kraka plinovoda kojim će ruski plin biti isporučivan u Tursku, a preko nje i u Evropu. Oba kraka imaju kapacitet po 15,75 milijardi kubnih metara. Jedan krak će ruskim plinom opskrbljivati Tursku, a drugim će plin biti transportiran ka Evropi.\nU Istanbulu je 8. januara održana i ceremonija puštanja u rad dionice plinovoda “Turski tok“, a turski ministar energetike i prirodnih resursa Fatih Donmez kazao je da je to vizionarski projekt i simbol tursko-ruske saradnje.\nCeremoniji u Istanbulu prisustvovali su predsjednik Turske Redžep Tajip Erdoan (Recep Tayyip Erdogan), njegov ruski kolega Vladimir Putin, te predsjednik Srbije Aleksandar Vučić, premijer Bugarske Bojko Borisov, kao i brojni drugi zvaničnici i gosti.


Edukativna kampanja JP „Putevi Srbije“ - „3 sekunde ceo život“ - JP "Putevi Srbije"\nSpot „3 sekunde ceo život“ o bezbednom odstojanju između vozila premijerno je prikazan 12. MARTA 2020.g. na naplatnoj stanici „Beograd“, u prisustvu potpredsednice Vlade Republike Srbije i ministarke građevinarstva, saobraćaja i infrastrukture prof. dr Zorane Mihajlović, v.d. direktora Zorana Drobnjaka, saradnika i stručnjaka za bezbednost u saobraćaju.\nJP „Putevi Srbije“ je iniciralo i pripremilo prvu u nizu edukativnih kampanja za podizanje svesti vozača i povećanje bezbednosti u saobraćaju - „3 sekunde ceo život“, koja je započela premijernim prikazivanjem edukativnog spota i demonstracijom bezbednog rastojanja za sve kategorije vozila a na naplatnoj stanici „Beograd“ sredinom marta.\nPromocijom edukativne kampanje „3 sekunde ceo život“, JP „Putevi Srbije”, kao društveno odgovorno preduzeće, želi da unapredi bezbednost saobraćaja, vodeći se tezom da se nezgode na putevima mogu sprečiti.\n„JP „Putevi Srbije“ izdvaja značajna sredstva za povećanje bezbednosti u saobraćaju i nastaviće kroz saradnju sa nadležnim ministarstvom i MUP-om Republike Srbije sistematski da deluje na podizanje nivoa svesti učesnika u saobraćaju“, rekao je v.d. direktora Zoran Drobnjak. „Radimo na merama da što manje ljudi nastrada u saobraćaju Želimo da ukažemo na važnost držanja odstojanja, posebno u slučaju magle, klizavog kolovoza i loših vremenskih uslova“, objasnio je Drobnjak.\nViše od 500 poginulih lica u saobraćajnim nezgodama godišnje;\nViše od 150 poginulih lica na autoputu u tri godine;\nViše od 50% saobraćajnih nezgoda posledica su naglog kočenja i naletanja vozila;\nSvaka četvrta nezgoda sa poginulim licima događa se zbog nedovoljnog odstojanja vozila;\nSpot „3 sekunde ceo život“ prikazuje bezbedno odstojanje vozila pri brzini od 90 kilometara po času:\nAutomobil treba da drži najmanje tri sekunde odstojanja,\nSUV vozila (džipovi) četiri sekunde\nteretna vozila i autobusi najmanje pet ili šest sekundi.\nU spotu učestvuju poznata TV lica i stručnjaci za bezbednost u saobraćaju, Biljana Vraneš, urednik i voditelj RTS-a, Vladimir Jelić, voditelj RTS-a, Srđan Predojević, voditelj TV Prva, Slobodan Šarenac, novinar i prof. dr Milan Vujanić, ekspert za bezbednost u saobraćaju.\n„Tri sekunde su dovoljne da vozač ugrozi svoj i život svojih najmilijih, ali i drugih učesnika u saobraćaju. Najopasniji su vozači koji kažu da se to njima ne može desiti“, rekla je Potpredsednica Vlade Republike Srbije i ministarka građevinarstva, saobraćaja i infrastrukture, prof. dr Zorana Mihajlović i napomenula da ministarstvo koje vodi dosta pažnje posvećuje bezbednosti u saobraćaju, kao i izgradnji boljih i bezbednijih puteva. „Dobri putevi smanjuju mogućnost saobraćajnih nesreća, a cilj je nulta tolerancija na poginule u saobraćaju“, naglasila je Mihajlovićeva.\nOdgovorno ponašanje u saobraćaju, osim držanja bezbednog odstojanja između vozila, podrazumeva i smanjenje brzine kretanja vozila, aktivno sagledavanje uslova saobraćajnog toka i neugrožavanje drugih vozača u saobraćajnom toku.\nJP „Putevi Srbije“ je u okviru Kampanje pripremilo i radio spot, poruke za portale sa izmenljivom saobraćajnom signalizacijom duž autoputeva, objave za društvene i socijalne mreže, informativni flajeri i posteri i nalepnice sa vizualom edukativne kampanje na srpskom i engleskom jeziku za naplatne kabine na naplatnim stanicama.


Laganin široke ruke, poklonio 2,3 miliona eura! | TV KANAL 9 NOVI SAD\nNaslovna EMISIJE Laganin široke ruke, poklonio 2,3 miliona eura!\nLaganin široke ruke, poklonio 2,3 miliona eura!\nVIDEO K9: Bivši direktor Agencije za strana ulaganja i promociju izvoza Republike Srbije (SIEPA) Božidar Laganin nije na vreme tražio naplatu za 19 bankarskih garancija od devet preduzeća, čime im je poklonio ukupno 2,3 miliona evra, piše beogradski "Blic".\nJedan od ilustrativnih primera je zrenjaninsko preduzeće “Radijator”. List navodi da je ministar ekonomije i regionalnog razvoja Mlađan Dinkić 9. februara 2011. potpisao ugovor kojim državna agencija SIEPA “Radijatoru” uručuje 955.000 evra. Danas je “Radijator” u blokadi od milion evra i na spisku je firmi od kojih država ne može da naplati bankarsku garanciju.\nPreduzeća koja su dobila subvenciju od SIEPA položila su garancije u državnim bankama koje su u međuvremenu ugašene: Agrobanka, Metals banka i njena naslednica Razvojna banka Vojvodine. Laganinov posao, prema prijavi na koju se poziva list, bio je da na vreme obavesti državu da su garancije nenaplative, a on je to učinio tek kada su banke otišle u stečaj.\nLaganin je propustio da od preduzeća kojima je SIEPA dala novac traži da zamene garancije u trenutku kada su banke otvorile postupak stečaja, a ne kada je ceo postupak završen. Na taj način je firmama koje su dobile ukupno 2,3 miliona evra poklonio novac.\nPrethodni tekst15 godina od stradanja Olega Nasova\nSledeći tekstNaučni skup u znak sećanja na Milenu Dalmaciju održan po drugi put


Savić: Od prethodnih izbora u Loparama smo uradili mnogo, iako ostaje još posla\nNačelnik opštine Lopare Rado Savić izjavio je Srni da je u posljednje dvije godine uspio da poboljša saradnju sa Vladom Republike Srpske i da je taj odnos urodio plodom, te omogućio rješavanje brojnih problema u ovoj lokalnoj zajednici.\nSavić je rekao da je zajedničkim radom popravljena putna infrastruktura, regionalni i lokalni putevi, te je zahvaljujući Vladi izgrađen i most na magistralnom putu u Tobutu. Ističući da nije izgrađena autobuska stanica niti rekonstruisan put Gornja Tuzla-Tuzla, on je rekao da su, kada je riječ o vodovodu u ovoj opštini, napravljene tri bušotine nakon čega je voda postala ispravna za piće iako su u Loparama ranije bile stalne restrikcije.\nSavić je rekao da se dosad mnogo radilo na popravci stambenih objekata postradalih u klizištima, te da je Vlada Srpske učestvovala sa 10 odsto sredstava, a pomogla je i kod sanacije određenih klizišta na putnim pravcima, sufinansirala izgradnju ambulante u mjesnoj zajednici Mrtvica i opremanje Doma zdravlje Lopare, te u nabavci kotlova u osnovnoj školi.\nOn je naveo da će, zaključno sa ovom godinom, za porodice čiji su domovi uništeni u klizištima biti izgrađeno 100 stambenih objekata, što je započeto 2016. godine, a oko 50 domova je obnovljeno i izvršena njihova sanacija.\nGovoreći o predizbornim obećanjima realizovanim tokom ovog mandata, Savić kaže da je dobar dio ostvaren. “Pred nama je još mnogo posla i vjerujem da ćemo ga realizovati. Kad imamo projekat, Vlada i reaguje, kao što je reagovala i u slučaju projekta Ski-centra”, rekao je Savić.\nOn je rekao da je Loparama potrebna zaobilaznica i da se nada da će u ovoj godini biti riješeni imovinskopravni odnosi, a 2020. ona biti i izgrađena.\n“U ovom periodu, na području Lopara zaposleno je oko 400 radnika u realnom sektoru, što potvrđuju podaci Zavoda za zapošljavanje Republike Srpske”, napomenuo je Savić.\nSavić je istakao da je od 2016. godine budžet povećan za 20 odsto i iznosi 5,75 miliona KM, što će omogućiti pozitivne trendove razvoja.\n“Dijaspora je jedan od najvećih investitora u Lopare jer su investirali sedam miliona KM, a najveće investicije krenule su od 2016. godine”, pojasnio je Savić i naglasio da su svi privredni subjekti iz ove majevičke opštine izvozno orijentisani.\nNavodeći da je preduzeće “Termal int” otvoreno 2017. godine i generator je razvoja majevičkog kraja, on je podsjetio da je “Termoelektro oprema” prije dvije godine pokrenula pogone metalske industrije i trenutno zapošljava preko 30 radnika, zatim 2017. godine ponovo je počeo da radi pogon firme “Vud vorld”, koja proizvode od drveta izvozi na kinesko tržište i zapošljava 40 radnika. Prije mjesec dana otvoren je i pogon firme “Smart sistem”, koja izvozi kablove za tržište Švajcarske.\nNačelnik opštine Lopare je istakao da je saradnja sa dijasporom dala rezultat u oblasti privrede jer je upravo firmu “Đokić metal” otvorio Majevičanin iz dijaspore.\n“Imamo ozbiljnog investitora u oblasti poljoprivrede, a riječ je o preduzeću žFruktumž, od našeg čovjeka koji privremeno radi u Austriji i koji je podigao voćnjak na 50 hektara i zasadio 40.000 sadnica šljive, a planira u ovoj godini početi izgradnju hladnjače na 7.000 metara kvadratnih za otkup voća i povrća sa Majevice koje bi izvozio za zapadno tržište. Opština Lopare ulagala je mnogo u plastenike, od 2016. do danas podignuto ih je više od 50, koje je opština ili potpuno finansirala ili sufinasirala”, naveo je Savić.\nOn je dodao da je u 2017. godini otvorena savremena destilerija “Epoha”, koja već ima četiri brenda majevičke rakije, na različitim sajmovima osvaja nagrade i tako promoviše Lopare.\nSavić je istakao da Dom zdravlja Lopare posluje u suficitu već deceniju. “U ovom mandatu obezbijedili smo dva nova sanitetska vozila, otvorili ambulantu porodične medicine, dok ćemo u ovoj godini završiti gradnju objekta u kojem će biti Centar za bazičnu rehabilitaciju, kao i Centar za mentalno zdravlje”, ocijenio je Savić.\nOn je rekao da su sva djeca poginulih boraca sa visokim obrazovanjem dobila posao, što je završeno u tekućem mandatu, a ostalo ih je još 15 sa srednjom stručnom spremom i za njih će u narednom periodu biti rješavano pitanje zaposlenja.\nVatrogasna jednica je nabavila novo vatrogasno vozilo vrijedno 270.000 KM kao i vozilo za gašenje požara na visokim objektima. Dječiji vrtić u potpunosti je obnovljen.\n“Odbojkaški klub žMajevicaž je u protekloj godini osvojio titulu šampiona Republike Srpske”, naveo je Savić i najavio da će početkom ljeta početi sa radom bazeni za kupanje, što je investicija od gotovo milion KM ulagača iz dijaspore.\nU toku je renoviranje hotela “Majevica” u Loparama, koji nije radio nekoliko godina, a čiji je investitor iz Njemačke, kaže Savić i napominje da je opština pronašla ulagača koji počinje izgradnju sportsko-rekreativnog centra “Busija” na Majevici.\nU januaru na Biznis forumu MAK 2019, održanom na Kopaoniku, Savić je dobio prestižnu nagradu za doprinos razvoja Balkana, a u prethodnoj godini dobio je nagradu “Kapetan Miša Anastasijević” kao najuspješniji načelnik u regionu.\nU Loparama je danas svečano otvoren objekat Doma zdravlja u čiju je izgradnju ova...\nNačelnik opštine Lopare Rado Savić čestitao je učenicima i prosvjetnim radnicima sa područja ove...\nU okviru Doma zdravlja Lopare završena je izgradnja objekta, površine 240 metara kvadratnih, u...\nPovelje opštine ministru Šaroviću i generalu Zecu\nNovi asfalt u Brijestu kod Lopara


Kovačički atletičar Mihal Šulja (1974) je /zbog godine pandemije - nezvanično/ pobednik Balkanske trkačke lige za 2020. godinu. Šampion istog takmičenja bio je (zvanično) i 2015. godine.\nU 2020. godini je treći put u četiri godine reprezentativac Srbije u ultramaratonu postao prvak države u trci na 24 sata na Paliću (takmičenje održano 5. i 6. septembra 2020). Na šampionat Srbije je stigao iz Slovačke, gde sa porodicom živi od leta 2017. godine.\nČlan AK “Dinamo” iz Pančeva prvi put je na najviše postolje u diciplini ultramaraton na 24 sata stao 2017. godine, kada je pretrčao neverovatnih 227 km 900 m, tada u vremenu novog državnog rekorda. Prvak Srbije na 24 sata (p)ostao je i 2018. godine.\nIzuzetan rezultat 2020. godine Šulja st. (njegov stariji sin Damijan je takođe uspešan atletičar - srednjeprugaš) postigao je i u Slovačkoj, kada je (samo tri nedelje ranije) postao rekorder značajnog (osmog po redu) međunarodnog ultramaratona Od Tatri ka Dunavu (Od Tatier k Dunaju), kada je najbrže istrčao 345 km od skijaškog gradića Jasna do Bratislave, za 58 sati 25 minuta.\nZajedno sa ostalim članovima ARK „Maratonko“ iz Kovačice mnogo je doprineo u izuzetno uspešnoj organizaciji prva dva “Kovačička polumaratona” (u 2017. i 2018. godini).\nZa sedam godina bavljenja atletikom bio je reprezentativac Srbije na Evropskom prvenstvu (2016.) i na Svetskim prvenstvima u trci od 24 sata (2017. i 2019.). Oba šampionata održavaju se u gradu Albi u Francuskoj.\nTags: atletika Mihal Šulja reprezentacija Srbije Ultramaraton Balkanska trkačka liga ARK "Maratonko" Kovačica


Štampa: Izrael zabrinut zbog pobede Muslimanskog bratstva\nIzraelska štampa izražava danas zabrinutost novom političkom situacijom nastalom nakon pobede kandidata Muslimanskog bratstva Mohameda Morsija na predsedničkim izborima u Egiptu.\n"Tama nad Egiptom", upozorava na naslovnoj strani visokotiražni Jediot Aharonot, ocenjujući da je "Izrael zabrinut zbog dolaska radikalnog islama na vlast u Egiptu", iako je Morsi odmah po proglašenju za pobednika obećao da će poštovati međunarodne obaveze Egipta.\nKomentator lista u tekstu pod naslovom "Opasna pobeda" podseća da je Morsi ranije bio na čelu komiteta koji se zalagao za "rat protiv cionističke tvorevine" (Izraela), kao i da je radikalni palestinski pokret Hamas ogranak Muslimanskog bratstva.\n"Izrael će morati da se prestroji i bude spreman za svaku eventualnost", upozorava stručnjak za vojna pitanja Aleks Fišman, dodajući da je moguće da u budućnosti budu dovedeni u pitanje međunarodni mirovni i ekonomski sporazumi Egipta.\nStručnjak za vojna pitanja Jacov Kac smatra, međutim, da se "kratkoročno ništa neće promeniti u odnosima sa Egiptom, jer je Morsi suočen s mnogo većim i hitnijim izazovima nego što je rat sa Izraelom".\nMeđutim, dolazak Muslimanskog bratstva na vlast "imaće uticaja na rastuću terorističku pretnju na Sinajskom poluostrvu i vrlo je važno da se zna da li će Morsi preduzeti ili ne mere kako bi sprečio takve stvari".


Dodelom sertifikata završen projekat „Digitalna pismenost populacije trećeg doba“ - JUGPRESS\nDodelom sertifikata završen projekat „Digitalna pismenost populacije trećeg doba“\nPostavio: Jugpress 18 Maja, 2018\nCentar za društvene integracije iz Vranja povodom završetka Projekta „Digitalna pismenost populacije trećeg doba“ organizovao je svečanost na kojoj je podeljeno 86 sertifikata penzionerima koji su završili obuku.\n„U okviru projekta, koji je trajao šest meseci, održane su 54 radionice, za šest grupa polaznika. U realizaciji radionica učestvovala su po dva profesora i asistenta koji su svakodnevno obučavali zainteresovane penzionere. Cilj je bio podizanje nivoa digitalne pismenosti i digitalnih kompetencija“, kaže koordinatorka projekta Aneta Stojanović.\n„Digitalna pismenost populacije trećeg doba“ je projekat koji je Centar za društvene integracije iz Vranja, realizovao uz finansijsku podršku Ministarstva trgovine, turizma i telekomunikacija Vlade Republike Srbije, održavanjem radionica na kojima je obučavana populacija trećeg doba za rad na računaru.\nUdruženje penzionera grada Vranja, uručilo je zahvalnice Centru za društvene integracije za doprinos, izuzetnu saradnju i nesebičnu pomoć.\nDodeljena je i zahvalnica za pokazanu humanost, brigu i doprinos u unapređenju položaja lica u stanju socijalne potrebe, koju je uručiladirektorka Centra za razvoj lokalnih usluga socijalne zaštite Ivana Tasić.\nSvečanosti koja je održana u prostorijama Udruženja penzionera grada Vranja, prisustvovala je i Danijela Milosavljević, gradska većnica za socijalnu politiku i lokalnu upravu grada Vranja.


Napad na Levicu Srbije na Kosovu\nČlanovi Levice Srbije i njen predsednik Borko Stefanović dok su odmarali nakon oštre debate sa Editom Tahiri i intervjua u Čaglavici kod Prištine u emisiji „Slobodno srpski“ napadnuti su sa nekoliko kamenica 1. decembra uveče, tvrde iz "Levice Srbije".\n02. decembar 2017. 13:51\n"Prilikom tog napada naneta je materijalna šteta kafiću „Aktiv“, predsedniku Izvršnog tima Marku Kovačeviću je staklo poseklo arkadu, a predsednik Izvršnog odbora Novi Sad, Branislav Janković je pogođen kamenicom u glavu", kažu iz "Levice". "Nakon lekarskog pregleda je pušten i sa ostalim stranačkim kolegama krenuo nazad za Beograd, sa gorkim osećajem nepravde."\nVinovnici nisu, dodaju iz "Levice" imali hrabrosti ni da uđu, ni da se zadrže nakon što su bacili kamenice, iste sekunde su se razbežali.\n"Iako ne znamo ko su bili napadači, logično je sumnjati da su to isti oni koji nasilje koriste protiv svakoga ko nije privržen Srpskoj naprednoj stranci na prostoru Kosova i Metohije. Ovo je samo jedan u nizu napada na one koji ne žele da spuste glavu pred takozvanom Srpskom listom", dodaje se u saopštenju.


Predavanje „Prava na privatnost i zaštitu podataka u informatičkom dobu” | Zunic Law Firm\nAK Žunić predavač na temu „Prava na privatnost i zaštitu podataka u Informatičkom dobu”\nU periodu od 1. do 8. avgusta 2018. godine, u organizaciji Evropskog udruženja studenata prava (ELSA), u Novom Sadu je po prvi put održana letnja škola na temu Zaštite ljudskih prava (ELSA Summer Law School 2018 Novi Sad – Human Rights Protection), u prostorijama Rektorata Univerziteta u Novom Sadu. Centralna tema letnje škole bila je zaštita ljudskih prava u domaćim i međunarodnim pravnim sistemima, sa fokusom na Evropsku konvenciju o ljudskim pravima.\nČetvrtog dana održavanja letnje škole, advokat Tijana Žunić Marić je na poziv Evropskog udruženja studenata prava održala predavanje na temu „Zaštita privatnosti i čuvanje podataka u Informatičkom dobu” (Data Privacy and Protection in Digital Age). Preko šezdeset studenata prava i mladih pravnika kako iz Evrope, tako i iz čitavog sveta, je aktivno učestvovalo u ovom predavanju diskutujući na temu slučaja Cambridge Analytica i ostalih događaja koji su obeležili nekoliko prethodnih godina po pitanju privatnosti i zaštite podataka na svetskom nivou. Naročita pažnja je posvećena analizi pojedinih rešenja u Opštoj uredbi za zaštiti podataka o ličnosti (GDPR), koja je stupila na snagu 25. maja 2018. godine u EU.\nStudenti su pokazali visok stepen svesti o važnosti zaštite i čuvanja podataka i izrazili veliko interesovanje za temu, što predstavlja posebno zadovoljstvo članovima tima AK Žunić. Advokatska kancelarija Žunić pridaje veliku pažnju i podstiče formalno i neformalno obrazovanje i edukacije svojih zaposlenih i saradnika. Takođe, čvrsto verujemo u nesebično deljenje znanja i prenošenje iskustva mlađim generacijama pravnika i studentima, pa je članovima našeg tima uvek zadovoljstvo da doprinesu svojim učešćem ovakvim i sličnim događajima.\nStudentima i mladim pravnicima koji su učestvovali na ELSA Summer Law School 2018 Novi Sad – Human Rights Protection želimo da se zahvalimo na odličnom odzivu i sjajnoj interakciji, kao i da im poželimo puno sreće u nastavku školovanja i uspešnog rada.\nAdvokatska kancelarija Žunić postala član Kanadsko-srpskog poslovnog udr... Predbračni ugovor – čist račun duga ljubav


Jadranka Joksimović, Foto: Filip Plavčić\n"Ovih 20,3 miliona dolara su dodatak Sporazumima iz 2010. godine i do danas ukupno iznose 145 miliona dolara granta, bespovratne pomoći, koji se usmeravaju na dva nivoa", kazala je Joskimović\nObjavljeno: 22.05.2020. 13:45h\nMinistar za evropske integracije Jadranka Joksimović ocenila je danas da potpisivanje amandmana kojim USAID i Sjedinjene Američke Države opredeljuju dodatnih 20,3 miliona dolara bespovratnih sredstava Srbiji predstavljaju nastavak saradnje sa jednim od najznačajnijih razvojnih partnera Srbije - SAD, kao i snažnu američku podršku našem evropskom putu.\n"Ovih 20,3 miliona dolara su dodatak Sporazumima iz 2010. godine i do danas ukupno iznose 145 miliona dolara granta, bespovratne pomoći, koji se usmeravaju na dva nivoa", kazala je Joskimović.\n"To su konkretni projekti koji se sprovode na transparentan način, otvorenim pozivima, uvek proverljivo tako da to nije novac koji ide na nevidljive reforme, već je novac od kojeg direktno građani Srbije imaju koristi, a i privreda Srbije ima značajnu korist", navela je Joksimović.\n"Ta saradnja značiće nam puno i na evropskom putu i u reformskom procesu, ali i na jačanju naših bilateralnih odnosa", naglasila je Joksimović.\n"To je za nas važno i mislim da na tome svi zajedno treba da radimo i ovo je jedan od dokaza da SAD na aktivan i snažan način podržavaju Srbiju na našem evropskom putu, koji nije lak, koji ima svoje poteškoće sa kojima se suočavamo ne samo zbog potrebe reformi, koje su komplikovane i zahtevne, već i zbog situacije u EU", kaže ministar.\nMinistar za evropske integracije Jadranka JoksimovićJadranka JoksimovićUSAIDSADSporazum


Sastanak Putina i Makrona | Aktuelno\nNaslovna SVIJET Sastanak Putina i Makrona\nSastanak Putina i Makrona\nPutinov avion sletio je u Marselj, odakle je državnik otišao na sastanak sa svojim francuskim kolegom Emanuelom Makronom u tvrđavu Breganson, ljetnju rezidenciju francuskih lidera, piše Sputnjik\nPredsjednik Rusije Vladimir Putin stigao je u zvaničnu posjetu Francuskoj, gdje se sastao sa Emanuelom Makronom.\nEmanuel Makron i Vladimir Putin (arhiva)\nPres-služba Kremlja ranije je saopštila da će dvojica predsjednika razgovarati o situaciji u Siriji, Libiji, Persijskom zalivu, Ukrajini, kao i o Sporazumu o likvidaciji raketa srednjeg i kratkog dometa.\nPutinov avion sletio je u Marselj, odakle je državnik otišao na sastanak sa svojim francuskim kolegom Emanuelom Makronom u tvrđavu Breganson, ljetnju rezidenciju francuskih lidera, piše Sputnjik.\nSastanak će se održati u uskom krugu i na njemu će sa ruske strane učestvovati ministar spoljnih poslova Rusije Sergej Lavrov, portparol predsjednika Ruske Federacije Dmitrij Peskov, pomoćnik predsjednika Jurij Ušakov i ambasador Rusije u Parizu Aleksej Meškov. Planirani su i razgovori i konferencija za štampu lidera Rusije i Francuske.\nFrancuski predsjednik Emanuel Makron izjavio je da se nada da će poslije njegovih razgovora sa ruskim predsjednikom Vladimirom Putinom biti u narednim nedeljama održan samit lidera o krizi u Ukrajini.\nMakron je rekao da će dvojica lidera razgovarati o deeskalaciji napetosti u Iranu, sukobu u Siriji i kontroli oružja.\nMakron je, takođe, pozvao na poštovanje slobode govora i slobodne izbore u Rusiji, prenosi Rojters.\nU ljetnjoj rezidenciji francuskog predsjednika, dvorcu Fort Breganson na Azurnoj obali, prvi put u istoriji, biće održani razgovori predsjednika Rusije i Francuske, navodi Tas s.\nMakron je pozvao Putina u posjetu samo nekoliko dana prije početka samita G7 u francuskom gradu Bijaricu, kojem bi trebalo da prisustvuje i američki predsjednik Donald Tramp.\nKremlj je saopštio da će u fokusu sastanka biti ukrajinska kriza i izgledi za sprovođenje aktivnosti u okviru Normandijskog formata.\nRuski list Izvestija navodi da, kada je riječ o Ukrajini, i Moskva i Pariz shvataju da je potrebno nastaviti s primjenom sporazuma iz Minska.\nFrancuska predsjedava ove godine grupom sedam najrazvijenijih zemalja svijeta, koju čine još Velika Britanija, Kanada, Njemačka, Italija i Japan, dok je Rusija izbačena iz grupe nakon što je pripojila Krim 2014. godine.\nAP navodi da Makron planira da ishode susreta sa Putinom podijeli sa drugim svjetskim liderima u Bijarcu, u periodu od 24. do 26. avgusta.\nLideri pozvali na veću saradnju nakon pandemije – skup bez SAD, Kine i Rusije\nPutin: Epidemija jenjava


Veneru popularno nazivaju “zlom sestrom bliznakinjom” naše planete, pošto je približno iste veličine kao Zemlja, samo poseduje otrovnu atmosferu zbog koje sa neba padaju toksične, kisele kiše. Bez obzira na to, ekipa Nasinih naučnika je počela da radi na ispitivanju mogućnosti istraživanja Venere iz njene orbite.\nTitan, Saturnov najveći mesec\nPostoje dva odvojena plana za istraživanje okeana na Titanu, jedan Nasin, a drugi nastao na Evropskom planetarnom naučnom kongresu. Potencijalne prepreke su ogromne - gusti oblaci bi onemogućili korišćenje solarne energije, pa bi brodovi morali da koriste nuklearno gorivo. Osim toga, za plovidbu gustim morima bi bilo potrebno razviti novu tehnologiju kretanja - najverovatnije bi bila reč o kretanju bušenjem kroz tečnost.\nNažalost, NASA je pauzirala rad na ovoj misiji, dok su evropski planovi još uvek u početnim fazama.\nPresek Jupiterovog satelita Evrope\nDo ovih dalekih predela Sunčevog sistema ne dopire puno Sunčeve energije, ali bi u unutrašnjosti mogla da postoji topla voda zbog tektonskih aktivnosti. Da bi se do te tople vode moglo doći, potrebno je razviti "kriobota", robota koji bi bio sposoban da istopi sebi put kroz nekoliko kilometara leda.\nTrenutni Nasino rešenje za ovaj problem se naziva “Valkira” i funkcioniše tako što koristi nuklearnu energiju da greje vodu, a zatim tu vrelu vodu prska na led. Mali prototip “Valkire” je testiran ove godine na Aljasci i bio bi u mogućnosti da sebi prokopa, tj. “protopi” 8 kilometara leda godišnje, a projekat nastavlja da dobija sredstva iz budžeta, pa bismo u budućnosti mogli da očekujemo neke rezultate.\nNaučnici planiraju da uhvate asteroid i preusmere ga u orbitu oko Meseca\nNakon uspešnog hvatanja asteroida, on bi bio skrenut sa svoje putanje i poslat da orbitira oko Meseca, odakle bi astronauti mogli da uzimaju uzorke za analizu. Kao što je bio slučaj i sa misijom na kometu “Rozeta”, analiza uzoraka sa ovog “svemirskog kamenja” bi mogla da nam da neke smernice o nastanku Sunčevog sistema, a istovremeno bi se razvijala i tehnologija za sprečavanje eventualnog “Armagedona”. Spajanje lepog i korisnog u svom punom značenju.\nIz “Nase” kažu da su izdvojili šest asteroida koji bi mogli da budu meta ovog poduhvata. Međutim, sama tehnologija hvatanja asteroida još uvek nije razrađena, ali iz “Nase” poručuju da bi astronauti, ako sve bude išlo po planu, već za petnaestak godina mogli da istražuju asteroid.\nAlfa Kentauri, posle Sunca, najbliža zvezda planeti Zemlji (Vikipedija)\nZajednički projekat NASA i američke agencije za bezbednost DARPA pod nazivom “100 Year Starship” za cilj ima stvaranje povoljnih uslova za transport ljudi do drugih zvezda. U ovom trenutku se radi na svim mogućim teorijama koje bi ovo omogućile, pa čak i hipotetičkom kretanju kroz antimateriju - kao i na strategijama kojim bi se ljudsko telo zaštitilo od posledica nastalih putovanjem po svemiru.


Milica je osnivač i direktor firmi OMNI GROUP Beograd i OMNI GROUP MONTENEGRO Kotor, koje se bave pronalaženjem problema u preduzećima različitog tipa i implementaciji strategije za njihovo rešavanja i oporavak celokupnog poslovanja. Milica je usko specijalizovana za ekonomsku psihologiju i oblasti strategijskog upravljanja mikroekonomskim sistemima.\nDiplomirala je na Ekonomskom fakultetu u Beogradu, sa posebnim usmerenjem ka marketingu. Tvorac je metodologije za revitalizaciju preduzeća u specifičnim uslovima tranzicije. Svoju metodologiju uspešno je implementirala u preko 50 preduzeća različitog tipa, veličine, vlasničke strukture, a koja posluju na teritoriji Srbije, Bosne i Hercegovine, Makedonije i Crne Gore.\nUčesnica je brojnih projekata koje su finansirale evropske i domaċe finansijske institucije, poput EBRD-a i NIP-a.\nSvoje znanje o strategijskom upravljanju, formiranju uspešnih poslovnih struktura, razvoju prodaje i promocije prenosi polaznicima BA Professional kroz nekoliko kurseva: Poslovna dokumentacija, Planiranje karijere, Veštine jasne i uverljive prezentacije, Efektivno donošenje odluka, Poslova etika pojedinca i organizacije, Korporativna odgovornost, Planiranje i upravljanje resursima.


Ukrajina: Poseta delegacije Krima Srbiji neprijateljski čin\nNatalija Poklonskaja, zamenica predsednika Odbora za spoljne poslove Državne Dume Ruske Federacije u Skupštini Srbije sa zastavom Krima\nMinistarstvo spoljnih poslova Ukrajine izrazilo je u saopštenju „duboku zabrinutost zbog posete predstavnika okupacione administracije Krima" Beogradu od 4. do 7. decembra 2019. godine, tokom koje su se sastali sa narodnim poslanicima i održana konferencija "Beogradski dijalog: Konstruktivni odnosi s Rusijom i priznavanje volje naroda krima".\n„Ukrajina to doživljava kao neprijateljski čin koji krši odredbe Rezolucije 68 Generalne skupštine Ujedinjenih nacija od 27. marta 2014. o teritorijalnom integritetu Ukrajine“, navodi se u saopštenju i dodaje da Kijev tu posetu kvalifikuje kao pokušaj Ruske Federacije da "legitimiše ilegalnu okupaciju Autonomne Republike Krim".\nU saopštenju se navodi da je privremena otpravnica poslova Republike Srbije u Ukrajini Svetlana Košutić u sredu, 11. decembra pozvana u Ministarstvo spoljnih poslova Ukrajine.\nNatalija Poklonskaja, zamenica predsednika Odbora za spoljne poslove Državne Dume Ruske Federacije je zajedno sa zvaničnikom Krima Georgijem Muradovim i još desetak krimskih političara 5. decembra bila u Skupštini Srbije na poziv opozicionog pokreta Dveri.\nOna se je liderom „Dveri“ Boškom Obradovićem, pozirala novinarima ispred zastave krimske oblasti u jednoj od zgrada Skupštine Srbije, u ulici Kralja Milana u Beogradu. Usledile su osude Ambasade Ukrajine u Srbiji.\nKrim je ukrajinsko poluostrvo koje je Rusija anektirala 2014. godine. Generalna skupština UN usvojila je, ranije ovog meseca, rezoluciju kojom "osuđuje rusku okupaciju Krima i grada Sevastopolja i zahteva povlačenje ruskih vojnih snaga bez odlaganja".


Ministar Radulović sa članovima Parlamentarne grupe za JIE u Bundestagu: Parlamentarna međudržavna saradnja od posebnog značaja za evropski put Crne Gore – CG Live\nMinistar Radulović sa članovima Parlamentarne grupe za JIE u Bundestagu: Parlamentarna međudržavna saradnja od posebnog značaja za evropski put Crne Gore\nMinistar vanjskih poslova Đorđe Radulović sastao se danas, tokom prvog dana posjete SR Njemačkoj, sa predsjedavajućim Josipom Juratovićem i ostalim članovima Parlamentarne grupe za Jugoistočnu Evropu u Bundestagu.\nMinistar Radulović je istakao da susreti sa njemačkim zvaničnicima predstavljaju jasan signal vanjskopolitičkog opredjeljenja nove Vlade, imajući u vidu da je to ujedno i prva organizovana posjeta nakon stupanja na dužnost šefa crnogorske diplomatije. Naglasio je da su sadržajni odnosi Podgorice i Berlina izuzetno značajni za naš evropski put, koji predstavlja jedan od ključnih postulata našeg vanjskopolitičkog operedjeljenja. Dijalog na visokom nivou i intenzivna saradnja na svim poljima mora ostati glavno obilježje odnosa naše dvije države, istakao je ministar Radulović.\nMinistar Radulović je detaljno upoznao sagovornike sa trenutnim političkim procesima u Crnoj Gori. Informisao je o pozivu koji je predsjednik Vlade uputio predsjednicima države i Skupštine, u cilju prevazilaženja blokade funkcionisanja sistema koja karakteriše trenutnu crnogorsku političku zbilju.\nPredsjedavajući Juratović čestitao je ministru Raduloviću na novoj funkciji, te potvrdio snažnu podršku SR Njemačke evropskim aspiracijama Crne Gore, uz ocjenu da su kvalitetne reforme ključ daljeg napretka i društvenog razvoja. On je, zajedno sa svojim kolegama, poručio da Crnoj Gori predstoji zahtjevan period u kojem će imati snažnu podršku SR Njemačke u svim oblastima od značaja za proces pregovora sa EU. Ukazao je na značaj dijaloga između različitih nosilaca vlasti, i istakao da Evropska unija, suprotno vjerovanjima mnogih, u svoju porodicu neće primiti stabilokratije, već samo i isključivo zrele demokratije.\nSastanak je bio prilika da ministar Radulović sa sagovornicima razmijeni mišljenja o aktuelnim pitanjima koja se tiču trenutne političke situacije u Crnoj Gori.\nPored predsjedavajućeg Juratovića, sastanku su prisustvovali Eberhard Breht (SPD), Karl-Hajnc Bruner (SPD), Renata Alt (FDP), Tomas Haker (FDP), Fridrih Ostendorf (Zeleni) i Aleksander Noj iz Ljevice.\nTags: cglive ministarstvo vanjskih poslova\nPrevious Injac – Plugčijeva Aleksandrova: Nastavak snažne podrške Republike Bugarske evropskim težnjama Crne Gore\nNext Građani Crne Gore od danas mogu putovati u Srbiju bez obaveznog PCR testa


Sarajevski otvoreni centar: Transrodne osobe bez prava u BiH\nMeđunarodni dan transrodnih osoba\n- U BiH su priznavanje, uživanje, pristup pravima i zaštita ljudskih prava transrodnih osoba na niskom nivou\nTransrodne osobe u Bosni i Hercegovini ne mogu ostvariti svoja prava – pravna promjena spola moguća je tek nakon potpune medicinske prilagodbe spola, a endokrinološka terapija i hirurški zahvati mogu se obavljati samo u inostranstvu i troškove snose same transrodne osobe, jer ih bh. medicinske ustanove ne rade, navode iz Sarajevskog otvorenog centra.\nTridesetiprvog marta obilježava se Međunarodni dan transrodnih osoba, dan posvećen podizanju svijesti javnosti o postojanju i prisutnosti trans osoba u društvu, kao i skretanju pažnje na transfobiju, stigmatizaciju i diskriminatorne akte sa kojima se trans osobe susreću u svakodnevnom životu, kao i na institucionalnom nivou.\n– U BiH su priznavanje, uživanje, pristup pravima i zaštita ljudskih prava transrodnih osoba na niskom nivou. Uprkos postojećem kvalitetnom pravnom okviru, ljudska prava transrodnih osoba svakodnevno se krše, pogotovo u domenu pristupa zdravstvenoj zaštiti i adekvatnim zdravstvenim uslugama koje su im potrebne – upozoravaju iz Sarajevskog otvorenog centra.\nNavode da transrodnim osobama u BiH nije omogućen pristup zdravstvenim uslugama u skladu sa životom u njihovom rodnom identitetu: oznaku spola u ličnim dokumentima i jedinstveni matični broj mogu promijeniti tek nakon izvršene “potpune” medicinske prilagodbe spola, a u BiH im takva prilagodba spola nije omogućena. “Činjenica da se endokrinološka terapija i hirurški zahvati prilagodbe spola moraju obavljati u inostranstvu i da troškove snose same transrodne osobe, jer ih bh. medicinske ustanove ne rade, a zvanični sistem zdravstvenog osiguranja te troškove ne pokriva, dodatno otežava i produžuje proces tranzicije i povećava finansijske troškove osobe”.\n– To ih prisiljava da iznova objašnjavaju svoj rodni identitet, otkrivaju privatne podatke i nose medicinsku dokumentaciju sa sobom u svim trenucima života, kao što su školovanje i polaganje ispita, plaćanje karticom u samoposlugama, odlazak u medicinsku ustanovu, prelazak granice, identifikovanje službenoj osobi u nekoj državnoj instituciji i prilikom traženja posla, što ih čini veoma izloženim diskriminaciji i nasilju u transfobnom bh. društvu – ističu iz Sarajevskog otvorenog centra.\nDodatni pravni problemi s kojima se suočavaju trans osobe odnose se i na brak, razvod, usvajanje i skrbništvo nad djecom, nasljeđivanje i oporuke, status imigranata, diskriminacija pri zapošljavanju, pristup državnim i privatnim olakšicama, zaštita od zločina počinjenih iz mržnje, lični dokumenti (lične karte, vozačke dozvole, pasoši, izvodi iz matičnih knjiga).\n– Ne odlučuju se sve trans osobe na potpunu prilagodbu spola, zato pravna promjena ne bi smjela biti uvjetovana medicinskom prilagodbom, kako bi sve trans osobe u potpunosti uživale svoja ljudska prava, poručili su iz Sarajevskog otvorenog centra.\n#Sarajevski otvoreni centar


Survajver: Milica Njegomir odustala zbog bolesti : Crveni tepih\nSurvajver: Milica Njegomir odustala zbog bolesti\nĆerka pevačice Merime Njegomir, kreatorka torbi i cipela Milica Njegomir, zbog bolesti je odbila ponudu za učestvovanje u „Survajveru”.\nLekari su krajem prošle godine utvrdili da Milica boluje od mononukleoze i propisali joj izolaciju i kućno lečenje. Merimina mezimica je za Press potvrdila da je trebalo da učestvuje u „Survajveru” zajedno sa drugaricom, stilistkinjom Kristinom Bekvalac, ali je odlučila da posluša savet lekara.\n- Trebalo je da Kristina i ja zajedno idemo u „Survajver”, ali sam odustala zbog bolesti. Ceo decembar sam preležala kod kuće. Iako se sada osećam odlično, lekari su me posavetovali da ne rizikujem. „Survajver” je veoma naporan i zahteva veliku fizičku izdržljivost, a ja se nisam osećala spremno za taj izazov -istakla je Milica.


Home / Projekti / Kako do “Zelne stolice” na lokalu\nU okviru EKO-SISTEM programa podrške mreža organizacija „Zelena stolica“ je izradila instruktivni video materijal kojim predstavlja korake za uspostavljanje „Zelne stolice” u opštinama i gradovima Srbije. Na ovaj način želimo dodatno da motivišemo organizacija civilnog društva širom Srbije da nam se jave i da zajednički pokrenemo uspostavljanje mehanizama za učešće javnosti u donošenju odluka na lokalnom nivou. Podsećamo da je uspostavljanje mehanizama deo pregovaračkog poglavlja 27 u okviru otvorenog klastera 4.\nPotpisali smo i Memorandum o saradnji sa Stalnom konferencijom gradova i opština. Sada udruženim snagama radimo na tome da što veći broj jedinica lokalne samouprave uspostavi mehanizam “Zelene stolice” ili “Zelenog saveta”.\nProjekat „Stabilna i snažna “Zelena stolica” za veći uticaj na donosioce odluka“ je imao za cilj da ojača kapacitete članica mreže Zelena stolica, unapredi saradnju organizacija civilnog društva i donosilaca odluka na lokalnom i nacionalnom nivou, koristiti prilagođene mehanizme za učešće javnosti u donošenju odluka o životnoj sredini na lokalnom i nacionalnom nivou i promoviše rodnu ravnopravnost.\nEKO-SISTEM: Podrška reformama u zaštiti životne sredine sprovode Mladi istraživači Srbije uz podršku Švedske agencije za međunarodnu razvojnu saradnju (SIDA). Projekat je počeo u januaru 2020. godine i traje tri godine.\nSaradnja JP „Vojvodinašume“ i Udruženja „Čepom do osmeha“


Partizan vraća Toleta u Skupštinu FSS! - Sportske.net\nPartizan vraća Toleta u Skupštinu FSS!\nFudbalski klub Partizan podržao je u subotu predsednika Fudbalskog saveza Srbije Tomislava Karadžića i poručio da će bivši prvi čovek kluba iz Humske imati mesto u Skupštini FSS pošto će predstavljati crno-bele.\nTP: Srpsko crveno-belo finale!Živković - Naredna stanica je Primera?Partizanova decenija - 100 miliona € za deset godina!Saša Ilić želi još jednu titulu!U Partizanu, muk...\nJučerašnje odluke Izvršnog odbora Fudbalskog saveza Vojvodine podigle su prašinu na srpskoj fudbalskoj sceni. Članovi IO FSV smenili su delegate koji su na Skupštini dali podršku Tomislavu Karadžiću i ujedno oduzeli Toletu pravo glasa u Skupštini FSS!\nTakve odluke nagoveštavaju da se opozicija priprema smenu Tomislava Karadžića koji u svojoj borbi neće biti sam. Fudbalski klub Partizan oglasio se u subotu saopštenjem za javnost i poručio da će Tomislav Karadžić u Skupštini FSS imati pravo glasa kao delegat crno-belih.\nSaopštenje koje je potpisao potpredsednik FK Partizan zadužen za odnose sa medijima prenosimo u celosti.\n"Nije nam poznato da li je odluka FSV pravno valjana i da li je poštovana neophodna procedura. Nezavisno od toga, ističemo da će Tomislav Karadžić imati mesto u Skupštini FSS kao predstavnik FK Partizan, čiji je predsednik bio 2007. i 2008. godine.\nO radu FSS i njegovog predsednika treba raspravljati na osnovu činjenica i objektivne analize, u skladu sa interesima fudbalskog sporta, bez klubaškog i ličnog pristupa.\nNevezano od te rasprave, smatramo apsolutno neprihvatljivim da se uskraćuje članstvo u Skupštini FSS predsedniku te organizacije, višedecenijskom fudbalskom radniku i članu fudbalske organizacije.\nTakav čin može samo da govori da njegovi autori objektivnu i demokratsku raspravu o stanju u fudbalskoj organizaciji žele da izbegnu" stoji su saopštenju koje je potpisao Milorad Vučelić.\nNa ovaj način Partizan je otvoreno stao uz Tomislava Kradžića i pokazao da će biti protiv njegove smene koju, kako se može pročitati u saopštenju crno-belih, na nedemokratski način žele da sprovedu članovi takozvane opozicije.